Islamofobia disebar di Malaysia untuk halang Islam kembali memerintah

Fobia ialah rasa ketakutan yang melampau terhadap sesuatu perkara atau fenomena. Fobia juga dikatakan boleh menghalang kehidupan para penghidapnya mengetahui sesuatu hakikat yang sebenar. Pemerhati fobia menggunakan bahasa logik, sementara penghidap fobia biasanya menggunakan bahasa rasa tanpa menggunakan akal.

Bagi seorang pemerhati fobia, dirasakan lucu jika seseorang itu berbadan besar dan takut dengan haiwan yang kecil seperti lipas atau tikus. Sementara di bayangan mental seorang penghidap fobia, ia menjadi benda yang sangat besar dan menakutkan.

Dalam keadaan normal, setiap orang memiliki kemampuan untuk mengendalikan rasa takut. Akan tetapi, bila seseorang terdedah kepada fobia secara terus menerus, ia berpotensi menyebabkan berlakunya suatu keadaan di mana mental seseorang menjadi terkunci. Ini disebabkan oleh ketidakmampuan seseorang dalam mengendalikan perasaan takutnya sehingga berlaku salah anggap.

Kini, fobia dikaitkan dengan Islam, walaupun negara besarnya telah berjaya ditumbangkan dan hari ini genap 100 tahun Perjanjian Lausanne (Treaty of Lausanne) yang dimeterai pada tahun 1923.

Perjanjian tersebut telah menghina umat Islam selepas dihilangkan Khilafah ‘Uthmaniyyah oleh Kamal Ataturk di Turki yang digerakkan oleh musuh Islam. Setelah dunia Islam dijajah dan dibelasah oleh Barat, mereka membahagi-bahagikan seluruh wilayah sesama mereka.

Apa yang dilakukan itu laksana membahagikan harta pusaka nenek moyang mereka, dengan semangat Perang Salib yang masih berkobar-kobar yang belum dihentikan sehingga kini. Namun, ketakutan kepada Islam masih berlaku.

Beberapa tokoh ilmuwan dan politik Barat membuat kenyataan melampau mengenai bahaya pengaruh Islam yang tidak boleh dihapuskan, sehinggakan dilancarkan serangan ketenteraan yang bertubi-tubi dengan menggunakan segala senjata secara melampau seperti yang berlaku di Afghanistan, Iraq, Yaman, Syria dan lain-lain.

Kini, serangan diteruskan dengan menggunakan media baru secara sangat melampau bagi menyebarkan Islamofobia, apabila Islam dituduh melampau.

Pada awalnya, Islamofobia lebih disebarkan dalam masyarakat Barat, kemudian dibawa ke dalam masyarakat Islam yang jahil pada zaman penjajah bagi menghalang kebangkitan semula Islam dan umatnya.

Pada masa yang sama, bagi menutup kegagalan ideologi ciptaan manusia di Timur dan Barat. Islam diberikan gambaran yang salah dan fitnah yang menakutkan walaupun umatnya dianggap lemah dan mundur.

Terkini Islamofobia disebarkan kepada masyarakat di negara umat Islam yang hidup bermasyarakat majmuk, khususnya dalam kalangan bukan Islam. Termasuk apa yang berlaku di Malaysia bagi tujuan adu domba dan menghalang kuasa kembali semula kepada Islam yang sebenar sehingga berjaya memerintah negara.

Isu Islamofobia ialah senjata baru serangan pemikiran terhadap Islam khususnya oleh kerajaan ciptaan penjajah. Begitu juga, parti politik, kumpulan sekular dan individu yang bermusuh terhadap Islam, khususnya melalui media tanpa sempadan yang tidak dapat menyembunyikan permusuhannya terhadap Islam secara jahil atau jahat.

Al-Quran sebagai kitab mukjizat ilmu yang berkekalan telah menyebutkan firman Allah SWT sejak 15 abad yang lalu, sebagaimana firman-Nya:

﴿…وَلَا يَزَالُونَ يُقَٰتِلُونَكُمۡ حَتَّىٰ يَرُدُّوكُمۡ عَن دِينِكُمۡ إِنِ ٱسۡتَطَٰعُواْ…٢١٧﴾

“…Mereka tidak henti-henti memerangi kamu sampai mereka (dapat) memurtadkan kamu (umat Islam) daripada agama kamu (keluar daripada Islam), seandainya mereka mampu…” (Surah al-Baqarah: 217)

Firman Allah SWT:

﴿وَدَّ كَثِيرٞ مِّنۡ أَهۡلِ ٱلۡكِتَٰبِ لَوۡ يَرُدُّونَكُم مِّنۢ بَعۡدِ إِيمَٰنِكُمۡ كُفَّارًا حَسَدٗا مِّنۡ عِندِ أَنفُسِهِم مِّنۢ بَعۡدِ مَا تَبَيَّنَ لَهُمُ ٱلۡحَقُّۖ فَٱعۡفُواْ وَٱصۡفَحُواْ حَتَّىٰ يَأۡتِيَ ٱللَّهُ بِأَمۡرِهِۦٓۗ إِنَّ ٱللَّهَ عَلَىٰ كُلِّ شَيۡءٖ قَدِيرٞ١٠٩﴾

“Sebahagian besar Ahli Kitab menginginkan agar mereka dapat memurtadkan kamu (kepada kekafiran setelah kamu beriman), kerana dengki yang (timbul) dalam diri mereka sendiri, setelah nyata bagi mereka kebenaran. Maka, maafkanlah dan biarkanlah mereka, sampai Allah mendatangkan perintah-Nya. Sesungguhnya, Allah Maha Kuasa atas segala sesuatu.” (Surah al-Baqarah: 109)

Keadaan itu berlaku, disebabkan kedengkian dan kezaliman terhadap Islam dan para penganutnya, bukannya dengan tujuan mencari kebenaran. Padahal kedatangan nabi akhir zaman yang membawa Islam itu telah disebutkan dalam semua kitab suci agama.

Islam berjaya menyelamatkan pelbagai bangsa daripada kezaliman dan belenggu kejahilan dengan kejayaan tamadun Islam yang cemerlang pada zaman keemasannya. Namun, Islam dan umatnya pula yang dipersalahkan. Allah SWT memerintahkan umat Islam supaya bersabar menghadapi kejahatan dan kezaliman musuhnya, kerana Islam membawa mesej menyelamatkan seluruh manusia (Islam for All).

Kebenaran Islam itu sangat kebal dan tidak mungkin dapat ditembusi oleh fitnah yang dilemparkan terhadapnya. Kebenarannya akan ternyata, sekiranya dikaji ajarannya secara ikhlas dengan tujuan mahu mencari kebenaran, termasuk melalui dialog secara ilmu tanpa fanatik, nescaya terbongkar siapa benar dan siapakah yang salah dan sesat.

Maka, disebabkan itu mereka sangat takut untuk berdialog atau berdebat secara bersemuka. Termasuklah ditutup pengamalan konsep demokrasi yang sebenar kepada Islam, apabila disekat kebebasan bersuara dan sesiapa yang menulisnya juga diganggu.

Apabila seluruh ajaran Islam dilaksanakan dengan sempurna, nescaya kebenarannya akan lebih nyata. Sejarah telah membuktikan pengaruh Islam kepada manusia tersebar di mana sahaja kerajaannya ditegakkan, seperti di Asia Tengah, Asia Tenggara, sehingga Utara Afrika, Selatan Eropah dan Timurnya.

Islamofobia berhujah dengan tulisan kebencian dan permusuhan terhadap Islam, khususnya oleh para orientalis yang mengkaji bukan bersumberkan ilmu Islam yang sebenar daripada al-Quran, hadis (huraian Rasulullah SAW) dan para ulama’ yang muktabar (ilmuwan Islam yang menjaga adab ilmu).

Islamofobia hanya berhujah dengan tulisan para orientalis yang mengkaji Islam secara menebuk dengan tujuan mencari kesalahan dan kelemahan ajaran Islam pada pandangan akal manusia yang lemah.

Ajaran Islam diambil secara tidak jujur, terpilih dan tidak sempurna atau melalui laporan yang bohong dan tidak mengikut budaya ilmu yang berakhlak murni untuk mencari kebenaran. Di sana, ramai juga yang mengkaji Islam itu memeluk Islam kerana benar-benar mengetahui kebenarannya.

Antara tumpuannya ialah hukum halal dan haram tanpa dijelaskan dengan tafsiran yang sebenar atau tafsiran yang tidak lengkap dan diselaputi dengan salah faham, bagi mengelirukan hakikat yang sebenar.

Mereka menonjolkan beberapa hukum syariat Islam (undang-undang Islam) khususnya hukum jenayah seperti qisas, hudud dan takzir supaya dianggap ganas tanpa dilihat kepada penjenayah yang paling ganas yang wajib dihukum dengan keras bagi mendidik penjenayah dan menjaga masyarakat umum.

Mereka mengetepikan prinsip kehakiman Islam, konsep dan sistemnya yang menjamin keadilan yang sebenar.

Lalu dikelirukan sejarah peperangan untuk menentang Islam oleh musuhnya sebenar yang ganas dan zalim, tetapi umat Islam yang mempertahankan agama, umat dan negaranya pula dipusing menjadi ganas dan zalim. Umat Islam yang menentang penjajah asing yang menceroboh dianggap lanun, penjajah pula dianggap pejuang kebebasan.

Walaupun Islam menetapkan batas sempadan, adab dan akhlak Islam dalam peperangan supaya tidak melampau dan zalim, ajaran Islam itu banyak dijiplak secara diam-diam oleh pencipta undang-undang dan piagam antarabangsa sehingga hari ini.

Al-Quran mewajibkan umat Islam agar berlaku adil terhadap seluruh manusia kerana itu merupakan amanah yang besar. Hal ini sebagaimana yang disebutkan oleh firman Allah SWT:

﴿إِنَّ ٱللَّهَ يَأۡمُرُكُمۡ أَن تُؤَدُّواْ ٱلۡأَمَٰنَٰتِ إِلَىٰٓ أَهۡلِهَا وَإِذَا حَكَمۡتُم بَيۡنَ ٱلنَّاسِ أَن تَحۡكُمُواْ بِٱلۡعَدۡلِۚ إِنَّ ٱللَّهَ نِعِمَّا يَعِظُكُم بِهِۦٓۗ إِنَّ ٱللَّهَ كَانَ سَمِيعَۢا بَصِيرٗا٥٨﴾

“Sesungguhnya, Allah menyuruh kamu menunaikan semua amanah kepada kalangan yang berhak menerimanya, dan (menyuruh kamu) apabila menetapkan hukum antara manusia supaya kamu menetapkan dengan adil. Sesungguhnya, Allah memberi pengajaran yang sebaik-baiknya kepada kamu. Sesungguhnya, Allah adalah Maha Mendengar lagi Maha Melihat.” (Surah al-Nisa’: 58)

Bahkan, juga diwajibkan berlaku adil terhadap musuh, sebagaimana firman Allah SWT:

﴿يَٰٓأَيُّهَا ٱلَّذِينَ ءَامَنُواْ كُونُواْ قَوَّٰمِينَ لِلَّهِ شُهَدَآءَ بِٱلۡقِسۡطِۖ وَلَا يَجۡرِمَنَّكُمۡ شَنَئآنُ قَوۡمٍ عَلَىٰٓ أَلَّا تَعۡدِلُواْۚ ٱعۡدِلُواْ هُوَ أَقۡرَبُ لِلتَّقۡوَىٰۖ وَٱتَّقُواْ ٱللَّهَۚ إِنَّ ٱللَّهَ خَبِيرُۢ بِمَا تَعۡمَلُونَ٨﴾

“Wahai orang-orang yang beriman! Hendaklah kamu menjadi orang-orang yang selalu menegakkan (kebenaran) kerana Allah, menjadi saksi dengan adil. Dan janganlah sekali-kali kebencianmu terhadap sesuatu kaum, mendorong kamu untuk berlaku tidak adil. Berlaku adillah, kerana adil itu lebih dekat kepada taqwa. Dan bertaqwalah kepada Allah, sesungguhnya Allah Maha Mengetahui apa yang kamu kerjakan.” (Surah al-Ma’idah)

Kalau dikaji hukum halal dan haram secara saintifik dan hikmahnya, akan didapati semua perkara yang haram itu mendatangkan mudarat kepada jasad manusia, roh, akal, keluarga, masyarakat dan alam sekitar. Adapun semua perkara yang halal itu tidak mendatangkan mudarat, namun dilarang melampau. Firman Allah SWT:

﴿قُلۡ إِنَّمَا حَرَّمَ رَبِّيَ ٱلۡفَوَٰحِشَ مَا ظَهَرَ مِنۡهَا وَمَا بَطَنَ وَٱلۡإِثۡمَ وَٱلۡبَغۡيَ بِغَيۡرِ ٱلۡحَقِّ وَأَن تُشۡرِكُواْ بِٱللَّهِ مَا لَمۡ يُنَزِّلۡ بِهِۦ سُلۡطَٰنٗا وَأَن تَقُولُواْ عَلَى ٱللَّهِ مَا لَا تَعۡلَمُونَ٣٣﴾

“Katakanlah: ‘Tuhanku hanya mengharamkan perbuatan yang keji, sama ada yang nampak dilihat ataupun yang tersembunyi, dan perbuatan dosa, melanggar hak manusia tanpa alasan yang benar, (mengharamkan) mempersekutukan Allah dengan sesuatu yang Allah tidak menurunkan hujah untuk itu dan (mengharamkan) mengada-adakan terhadap Allah apa yang tidak kamu ketahui.’” (Surah al-A‘raf: 33)

Salah satu contohnya, arak diharamkan dengan hukuman yang keras kerana ia merosakkan akal yang mulia, di samping menyebabkan penyakit jasad, keluarga dan masyarakat. Walhal, akal yang dikurniakan kepada manusia itu patut digunakan kepada perkara yang baik tanpa disia-siakannya.

Akan tetapi, Islam dianggap melampau kerana telah mengharamkan arak, walaupun tidak dihalang kepada penganut agama lain untuk meminumnya dan dihalalkan oleh agama mereka. Begitulah juga seperti haramnya daging babi, berzina, riba, judi dan lain-lain.

Salah anggap juga berlaku terhadap undang-undang syariat Islam yang berkait dengan hukuman qisas, hudud dan takzir, iaitu kesalahan jenayah agama, nyawa, akal, maruah, keluarga dan harta yang menjadi rukun hidup bagi mengawal kemuliaan manusia.

Maka, Islam dianggap melampau dan ganas. Namun, mereka yang membiarkan manusia menjadi lebih liberal dan ganas daripada binatang, sama ada hukumannya ringan atau dibebaskan tanpa tindakan undang-undang.

Walaupun undang-undang Islam itu sukar untuk menjatuhkan hukuman kerana syarat-syaratnya yang banyak dan ketat dari aspek kehakiman, penyiasatan, saksi sehinggalah hukuman. Hal ini sekali gus menjadikan sukar untuk dijatuhkan hukuman, tetapi hukumannya sangat mendidik penjenayah agar menjadi insaf dan menyedarkan masyarakat, namun hukum Islam tetap dianggap ganas juga.

Adapun dengan berpandukan akal, mereka mencipta hukuman ringan yang tidak memberikan keinsafan dan hanya mendidik untuk lebih bersimpati kepada penjenayah bukannya terhadap mangsa jenayah. Malah, mereka mencipta hukum yang sebenarnya ganas seperti hukuman bunuh mandatori digantung dan dicekik dengan tali yang menyeksakan mengikut hukuman purba.

Selain itu, mereka mengenakan hukuman sebat yang menyeksa dan mencacatkan, namun kadar jenayah bertambah juga, sehinggakan laksana banjir yang tidak dapat dibendung lagi.

Berbanding dengan hukuman syariat yang diwajibkan agar beradab dan mendidik. Dijatuhkan hukuman bunuh serta hukuman sebatan yang tidak menyeksa dan mencacatkan jasad tetapi hanya memalukan. Pada masa yang sama, dikenakan hukuman takzir yang tidak mandatori bunuh dan lain-lain seperti kesalahan dadah. Adapun perkara yang tiada nas pula diserahkan kepada kebijaksanaan pemerintah bagi menghukum dan mendidik.

Peperangan dibenarkan, bahkan diwajibkan oleh Islam apabila ada sebabnya yang adil kerana menentang pencerobohan atau kezaliman yang melampau. Namun, ia diwajibkan berlaku secara tidak melampau apabila bertindak untuk berperang. Hal ini dinyatakan oleh firman Allah SWT:

﴿وَقَٰتِلُواْ فِي سَبِيلِ ٱللَّهِ ٱلَّذِينَ يُقَٰتِلُونَكُمۡ وَلَا تَعۡتَدُوٓاْۚ إِنَّ ٱللَّهَ لَا يُحِبُّ ٱلۡمُعۡتَدِينَ١٩٠﴾

“Dan perangilah di jalan Allah orang-orang yang memerangi kamu, (tetapi) janganlah kamu melampaui batas, kerana sesungguhnya Allah tidak menyukai orang-orang yang melampaui batas.” (Surah al-Baqarah: 190)

Maka, diharamkan bersikap melampau dalam peperangan dengan arahan-arahan tidak boleh membunuh mereka yang tidak terlibat dengan peperangan seperti orang tua, kaum wanita, kanak-kanak, orang awam, para paderi dan sami di rumah ibadat. Termasuk juga tidak boleh memusnahkan harta awam dan tempat pencarian mereka seperti kebun dan kedai.

Berdasarkan hukum Islam, sekiranya seseorang itu melampau akan dikira berdosa dan wajib membayar diat (pampasan ganti rugi).

Bandingkan tindakan Israel terhadap peristiwa tembakan pesawat awam Libya dan tembakan Amerika terhadap pesawat awam Iran di Teluk yang menjadikan undang-undang antarabangsa laksana sarang labah-labah bagi menahan serangga yang lemah. Namun, ia boleh dirempuh oleh helang yang besar, prinsip undang-undang di rimba, siapa yang kuat maka dia selamat.

Silakan buat perbandingan yang jauh antara Fathu Makkah dan peperangan Islam dalam sejarah Islam dengan Perang Dunia Pertama dan Perang Dunia Kedua oleh Barat dan sekutunya. Begitu juga, bandingkan dengan kemenangan komunis dalam Kesatuan Soviet, China, Perang Vietnam, Kemboja dan lain-lain.

Islam mengharamkan umatnya daripada mencincang mayat di medan perang. Bahkan, diwajibkan agar menjaga tawanan perang dengan baik dan memberikan nafkah kepada sesiapa yang ditugaskan menjaga tawanan itu.

Terlebih dahulu, amaran awal diberikan selama tiga hari sebelum dilancarkan serangan, sama ada ingin berdamai atau berperang, kecuali ada tanda yang musuh mahu menyerang lebih dahulu atau sudah menceroboh.

Kedatangan Islam bukan berkonsepkan penjajah, tetapi berdakwah tanpa paksaan dan menyelamatkan rakyat yang dizalimi. Islam juga mendahulukan perdamaian daripada peperangan, sehingga menerima tawaran perdamaian ketika berperang dengan perintah Allah dalam al-Quran sebagaimana firman-Nya:

﴿وَإِن جَنَحُواْ لِلسَّلۡمِ فَٱجۡنَحۡ لَهَا وَتَوَكَّلۡ عَلَى ٱللَّهِۚ إِنَّهُۥ هُوَ ٱلسَّمِيعُ ٱلۡعَلِيمُ٦١﴾

“Dan jika mereka condong kepada perdamaian, maka condonglah kepadanya dan bertawakallah kepada Allah. Sesungguhnya, Dialah Tuhan yang Maha Mendengar, lagi Maha Mengetahui.” (Surah al-Anfal: 61)

Islam diterima oleh rakyat kerana berkebajikan. Islam juga menghapuskan amalan feudalisme melalui penguasaan golongan bangsawan terhadap rakyat para petani dan peniaga, apabila mereka memasuki ke mana-mana negara. Semua itu adalah berdasarkan perintah Allah SWT:

﴿مَّآ أَفَآءَ ٱللَّهُ عَلَىٰ رَسُولِهِۦ مِنۡ أَهۡلِ ٱلۡقُرَىٰ فَلِلَّهِ وَلِلرَّسُولِ وَلِذِي ٱلۡقُرۡبَىٰ وَٱلۡيَتَٰمَىٰ وَٱلۡمَسَٰكِينِ وَٱبۡنِ ٱلسَّبِيلِ كَيۡ لَا يَكُونَ دُولَةَۢ بَيۡنَ ٱلۡأَغۡنِيَآءِ مِنكُمۡۚ وَمَآ ءَاتَىٰكُمُ ٱلرَّسُولُ فَخُذُوهُ وَمَا نَهَىٰكُمۡ عَنۡهُ فَٱنتَهُواْۚ وَٱتَّقُواْ ٱللَّهَۖ إِنَّ ٱللَّهَ شَدِيدُ ٱلۡعِقَابِ٧﴾

“Apa sahaja harta rampasan fai’ (diambil selepas berperang atau berdamai) yang diberikan Allah kepada Rasul-Nya (daripada harta benda) yang berasal daripada penduduk kota-kota, maka ia adalah untuk Allah, untuk rasul, kaum kerabat, anak-anak yatim, orang-orang miskin dan orang-orang yang dalam perjalanan, supaya harta itu jangan beredar antara orang-orang kaya sahaja antara kamu. Apa yang diberikan rasul kepadamu, maka terimalah. Dan apa yang dilarangnya bagimu, maka tinggalkanlah. Dan bertaqwalah kepada Allah. Sesungguhnya, Allah amat keras hukuman-Nya.” (Surah al-Hasyr: 7)

Islam telah mendahului Piagam Geneva dengan mewajibkan diberikan perlindungan kepada para pendatang daripada negara lain yang dizalimi. Hal ini sebagaimana perintah Allah SWT:

﴿وَإِنۡ أَحَدٞ مِّنَ ٱلۡمُشۡرِكِينَ ٱسۡتَجَارَكَ فَأَجِرۡهُ حَتَّىٰ يَسۡمَعَ كَلَٰمَ ٱللَّهِ ثُمَّ أَبۡلِغۡهُ مَأۡمَنَهُۥۚ ذَٰلِكَ بِأَنَّهُمۡ قَوۡمٞ لَّا يَعۡلَمُونَ٦﴾

“Dan jika seorang antara orang-orang Musyrikin itu meminta perlindungan kepadamu, maka lindungilah ia supaya ia sempat mendengar firman Allah, kemudian hantarkanlah ia ke tempat yang aman baginya. Demikian itu disebabkan mereka kaum yang tidak mengetahui.” (Surah al-Tawbah: 6)

Oleh itu, tiada alasan sedikit pun untuk fobia terhadap Islam, sekiranya dikaji semua ajarannya dengan jujur daripada rujukan yang asli, bukan tiruan dan penipuan.

Abdul Hadi Awang
Presiden PAS
Timbalan Pengerusi Perikatan Nasional


Saya bukan zalim, keputusan PKP 3.0 untuk lindungi nyawa rakyat, kata PM

Keputusan pelaksanaan perintah kawalan pergerakan (PKP) 3.0 tidak berniat menzalimi rakyat sebaliknya bertujuan untuk melindungi nyawa orang ramai susulan negara sekali lagi berdepan saat genting penularan Covid-19 sekali lagi, kata Tan Sri Muhyiddin Yassin.

Perdana Menteri memahami keputusan dibuat kerajaan tidak popular pada ketika umat Islam akan menyambut Aidilfitri esok, namun langkah tersebut perlu diambil kerana kemunculan varian baharu lebih merbahaya dan pesakit tidak menunjukkan simptom.

“Saya tahu, ini bukanlah satu keputusan yang popular. Ada yang marah kepada saya. Kenapa ambil tindakan begini ketika umat Islam akan menyambut 1 Syawal esok. Sudahlah tak boleh balik kampung. Nak ziarah keluarga dan sahabat handai pun tak boleh. Zalim sangatkah Kerajaan ini?

“Saudara-saudari, saya bukan zalim. Saya ambil keputusan ini untuk lindungi nyawa saudara-saudari. Kalau saya benarkan ziarah dari rumah ke rumah, mana lah tahu ada tetamu yang datang ke rumah saudara-saudari itu positif Covid-19. Ini kerana ramai pesakit Covid-19 tidak menunjukkan apa-apa simptom. Dia sendiri pun tidak tahu dia dijangkiti. Situasi seperti ini akan menyukarkan lagi usaha untuk memutuskan rantaian jangkitan Covid-19,” katanya dalam perutusan khas sempena Hari Raya Aidilfitri malam ini.

Jelas Muhyiddin, sekiranya amalan menziarahi dibenarkan ia berisiko tinggi akan menjadi punca kepada penularan Covid-19 dengan lebih cepat dan tidak mustahil jumlah jangkitan boleh mencecah puluhan ribu yang akan mengundang bencana lebih besar kepada negara.

“Bayangkan kalau tetamu ini datang ke rumah saudara-saudari, maka berjangkitlah penyakit itu kepada saudara-saudari. Selepas itu dia pergi ke rumah orang lain. Berjangkit pula kepada tuan rumah itu. Kalau dia ziarah 10 buah rumah, maka 10 keluarga akan dijangkiti Covid-19.

“Akhirnya, habis sahaja kita merayakan Aidilfitri, jumlah kes positif Covid-19 di negara kita berkemungkinan melonjak ke puluhan ribu sehari, naúzubillahi min zalik,” katanya.

Menurut Muhyiddin, sistem kesihatan negara juga akan menerima kesan sekiranya kes jangkitan melonjak mendadak memandangkan katil-katil di hospital sudah mencapai tahap maksima.

“Pada masa ini, hospital-hospital di negara kita telah hampir mencapai kapasiti maksima. Katil-katil wad ICU semakin penuh. Kita boleh menambah jumlah katil, bekalan oksigen dan ventilator.

“Tetapi jika kes-kes positif naik dengan mendadak, sebanyak mana katil dan lain-lain kelengkapan perubatan yang disediakan pun tidak akan mampu menampung jumlah pesakit yang kian bertambah setiap hari,” ujarnya lagi.

Muhyiddin berkata kerajaan cuba mengelak bencana lebih besar berlaku sekiranya sistem kesihatan lumpuh dan tidak mahu melihat pesakit mati bergelimpangan.

“Pada masa itu , seluruh sistem kesihatan negara kita yang sedang berada dalam keadaan yang kritikal pada masa ini akan lumpuh .

“Sepertimana yang berlaku di negara lain , pesakit mati bergelimpangan di jalan raya kerana hospital – hospital tidak lagi mempunyai kemampuan untuk menerima pesakit,” katanya lagi.

Kata Muhyiddin lagi, varian baharu yang ganas seperti dialami di beberapa negara dunia lain sudah mula dikesan di dalam negara.

“Lebih membimbangkan, terdapat varian-varian baharu COVID-19 yang lebih ganas seperti yang dialami di India, United Kingdom, Brazil, Afrika Selatan dan beberapa buah negara lain.

“Saya cukup bimbang apabila varian-varian ini telah mula dikesan di negara kita,” ujarnya lagi.

Dalam perutusannya lagi, Muhyiddin menyampaikan penghargaan dan berterima kasih kepada petugas barisan hadapan yang akan menjalankan tugas sepanjang musim perayaan kali ini.

“Di kesempatan ini, saya ingin mengucapkan setinggi-tinggi penghargaan dan terima kasih kepada semua para petugas barisan hadapan atas khidmat bakti, penat lelah serta pengorbanan anda semua siang dan malam bertugas untuk memastikan kesejahteraan dan keselamatan kita semua,” katanya lagi.

Muhyiddin turut menggesa rakyat supaya menjaga disiplin diri dengan mengakhiri perutusan Aidilfitri membaca doa meminta keberkatan serta memohon keredhaan maha pencipta Allah SWT agar melindungi seluruh rakyat Malaysia dalam mengharungi dugaan pandemik Covid-19.

“Jadi saya nak merayu kepada sadara dan saudari sekalian, tingkatkan disiplin diri, patuhilah SOP pada setiap masa. Duduklah di rumah.

“Tak perlulah ke sana sini kalau tiada urusan penting. Kita hidup di zaman pandemik. Samalah seperti kita hidup di zaman perang. Kita mesti mencari perlindungan di setiap masa untuk menyelamatkan nyawa dan perlindungan yang terbaik ialah di rumah kita sendiri.

“Anggaplah ini sebagai suatu pengorbanan untuk kita bersama-sama melawan pandemik ini,” katanya lagi.


Sesi ambil keterangan Ustaz Wadi Annuar gagal, didakwa gara-gara birokrasi

Sesi mengambil keterangan penceramah bebas, Ustaz Wadi Annuar di Pejabat Jabatan Hal Ehwal Agama Islam Negeri Perlis (JAIPs) hari ini gagal selepas pegawai jabatan itu didakwa cuba menimbulkan pelbagai karenah birokrasi.

Ustaz Wadi ditemani dua peguamnya, Mohd Jamil Yaacob dan Mohamad Kamarulzaman Jusoh tiba di pejabat JAIPs sekitar jam 10 pagi sebelum dibenarkan memasuki pejabat kira-kira jam 10.30 pagi.

Namun Mohd Jamil mendakwa sepanjang satu jam berada di premis berkenaan, pelbagai kerenah birokrasi cuba ditimbulkan oleh pegawai JAIPs hingga mereka memutuskan untuk beredar tanpa diambil keterangan.

“Kami diberitahu ia adalah sesi temubual antara JAIPs dengan anak guam saya dan mereka tidak membenarkan mana-mana pihak selain Ustaz Wadi untuk hadir bersama dalam sesi itu.

“Namun semasa kami berada di situ, mereka (JAIPs) menyatakan pula sesi itu adalah sebagai sesi siasatan jadi kami tidak pasti sesi ini sebenarnya yang mana satu sama ada sesi siasatan, temu bual, perjumpaan mesra atau sembang santai kerana kami tidak pasti.

“Apabila kami bertanyakan bahawa sesi yang dijalankan itu termaktub dalam enakmen apa? Pegawai JAIPs itu juga gagal memberi penjelasan malah kami pula ditanya mengapa kami hendak tahu mengenai itu (Enakmen) dan ini kami rasakan sebagai satu proses yang tidak munasabah,” katanya lapor Harian Metro.

Ustaz Wadi dipanggil untuk memberi keterangan berhubung penyertaannya pada program ‘Solat Terawih dan Sembang Santai Bersama Ustaz Wadi Annuar’ yang diadakan di Markaz Tarbiyah PAS Kawasan Kangar, Kompleks Pendidikan MATIN, Kampung Abi, Padang Machang, di Kangar pada 28 Mac lalu tanpa mendapat tauliah daripada Jabatan Mufti Negeri Perlis.

Mohd Jamil berkata ketika di premis tersebut juga Ustaz Wadi hanya boleh membawa seorang peguam untuk bersama pada sesi tersebut.

“Ini juga adalah sesuatu perkara yang tidak munasabah kerana anak guam saya mahukan dua peguam yang dilantik olehnya mengiringinya jadi kami tidak nampak sebab mengapa kehadiran kami sebagai peguam perlu dihalang oleh JAIPs.

“Kami pohon JAIPs supaya menghormati hak Ustaz Wadi seperti akses kepada kehadiran peguam dalam sesi berkenaan. Ini adalah prosedur biasa di mana peguam sememangnya mempunyai hak mewakili anak guamnya untuk bersama dalam sesi temubual atau sesi proses siasatan,” katanya.


Tajaan RM20 juta diterima KDA FC pada musim ini

Kedah Darul Aman (KDA) FC menerima komitmen tajaan daripada pelbagai pihak berjumlah lebih RM20 juta, bagi menghadapi saingan Liga Malaysia musim ini.

Pemilik KDA FC Tan Sri Dr Mohd Daud Bakar berkata jumlah itu, merangkumi tajaan tunai berjumlah RM15 juta dan bukan tunai kira-kira RM5 juta, daripada sembilan penaja dan lebih 20 rakan strategik, lapor Bernama.

“Kami sedang merancang untuk ‘menghijau kuningkan’ semua perniagaan di Kedah ini, maknanya kita akan mencari lebih ramai lagi rakan-rakan perniagaan (untuk menjalinkan kerjasama dengan KDA FC).

“Ia akan memberikan timbal balik yang baik kepada KDA FC, penyokong dan kepada pemilik premis perniagaan yang terlibat,” katanya pada sidang media di sini hari ini.

Terdahulu beliau mengumumkan kerjasama antara KDA FC dengan rakan strategik baharu iaitu Fantasia Aquapark, yang akan menjual tiket perlawanan bola sepak musim ini di kaunter yang disediakan di taman tema air itu.

Mohd Daud berkata KDA FC juga berharap dapat menjalinkan kerjasama dengan lebih banyak pihakm termasuk di luar Kedah pada masa akan datang bagi menjadikan pasukan bola sepak itu lebih relevan dalam masyarakat, khususnya dalam bidang sosio ekonomi dan pendidikan.

Mengulas mengenai perlawanan menentang Terengganu FC malam ini, Mohd Daud berkata pihaknya berasa teruja apabila ramai penyokong KDA FC, telah mendapatkan tiket dan akan membanjiri Stadium Darul Aman, Alor Setar untuk memberi sokongan kepada skuad Sang Kenari.

“Kami di pihak pengurusan dan pemain serta jurulatih, perlu sentiasa melihat untuk memberikan satu benda yang baharu dan unik kepada penyokong Kedah. Apabila ramai penyokong Kedah beratur untuk membeli tiket, itu petanda kebangkitan baharu hijau kuning,” katanya.


Ketua AMK pecat geng Anwar di Selangor, Najwan sahkan

‘Perang’ dua kem dalam Parti Keadilan Rakyat (PKR) membabitkan Naib Presiden, Rafizi Ramli dan Setiausaha Politik Datuk Seri Anwar Ibrahim, Farhash Wafa Salvador Rizal Mubarak, memuncak apabila Najwan Halimi dipecat daripada jawatan Ketua AMK Selangor.

Laporan juga menyebut Ketua AMK Akmal Nasrullah Mohd Nasir yang juga Ahli Parlimen membubarkan seluruh jawatankuasa AMK Selangor berkuat kuasa serta-merta.

Satu dokumen yang diedarkan dalam media sosial juga memaklumkan Akmal Nasir turut memecat beberapa Exco AMK Pusat yang dilihat menyebelahi Farhash dan Anwar.

Najwan yang juga Ahli Dewan Undangan Negeri (ADUN) Kota Anggerik, Selangor, turut memuat naik laporan pemecatannya di dalam Twitter tetapi beliau pada awalnya tidak memberi sebarang ulasan.

Namun kemudian Najwan mengesahkan menerima surat daripada Setiausaha AMK Malaysia, Ahmad Syukri Che Ab Razak berhubung perkara itu.

Terdahulu, AMK menerusi satu kenyataan berkata rombakan dan penyusunan semula sayap PKR itu secara besar-besaran dilakukan berikutan usul khas berkaitan tempoh memegang jawatan bagi sesi kempimpinan 2018/2021 yang diluluskan ketika Kongres Nasional Keadilan ke-15 yang lalu.

“Malaysia mengambil langkah progresif dengan melaksanakan penyusunan semula barisan Majlis Pimpinan Angkatan Muda Keadilan (MPAMK) dan rombakan jawatankuasa organisasi AMK Negeri Perlis dan Selangor,” kata kenyataan AMK.

Sebelum ini, Agenda Daily melaporkan Rafizi mendedahkan kartel baharu dalam PKR yang membabitkan orang kanan Anwar.

Peringatan secara terbuka Rafizi kepada Anwar berhubung tindak-tanduk Setiausaha Politiknya, Farhash Wafa Salvador Rizal Mubarak dalam media sosial mencuri perhatian ramai.

“In Sha Allah saya akan saman budak Farhash ni, @anwaribrahim pls take note (sila ambil maklum). Will instruct my lawyer (akan arahkan peguam saya),” kata Rafizi dalam akaun Twitternya yang dipercayai merujuk kepada Farhash.

Tidak pasti punca perbalahan antara Rafizi dengan Farhash yang mencetuskan amaran untuk saman terhadap orang kanan Anwar tersebut, bagaimanapun Rafizi membayangkan kewujudan satu lagi kumpulan kartel dalam PKR.

“This is what the people in your office cultivate – another rotten culture in PKR to become #kartel2 (Ini sebenarnya orang dalam pejabat anda sedang semaikan, satu lagi budaya busuk dalam PKR yang akan menjadi kartel 2),” katanya lagi.

Selain itu, tular juga mesej yang didakwa ditulis Danish Hairudin yang mendakwa bertugas sebagai setiausaha politik kepada ADUN Selangor, menuduh tindakan memecat Najwan sebagai langkah politik rakus.

Danish mendakwa Najwan dipecat kerana mesra dengan kumpulan baju hitam yang setia mempertahankan Anwar, sedangkan kepimpinan AMK di bawah beliau berjaya menyatukan semua ahli selepas berlakunya Langkah Sheraton.

Dia menuduh tindakan Akmal Nasir memecahbelahkan ahli AMK.

“Ini merupakan politik khianat dimana memecat seorang pimpinan berkarisma demi kelangsungan politik,” dakkwanya dalam mesej tular itu.

Rafizi dedah kartel baharu dalam PKR libatkan orang kanan Anwar


Jangkitan baharu Covid-19 kekal lebih 3,000 kes

Kementerian Kesihatan (KKM) melaporkan sebanyak 3,214 kes positif baharu Covid-19, setakat tengah hari tadi.

Ketua Pengarah Kesihatan Tan Sri Dr Noor Hisham Abdullah, dalam satu hantaran melalui media sosial, berkata ia menyumbang kepada sejumlah 2,836,159 kes positif Covid-19 di negara ini sejak ia mula dikesan pada akhir Januari 2020.

Jangkitan baru yang dilaporkan hari ini adalah yang terendah dalam tujuh hari, sejak 17 Januari lalu.

Jumlah kemasukan hospital pesakit Covid-19 di seluruh negara bagi tujuh hari lepas telah menurun sebanyak 2.1 peratus berbanding tujuh hari sebelumnya.


Peja nasihat Idris Haron ‘mengaji’ susulan cadangan kerjasama PH, PN

Timbalan Presiden Bersatu Datuk Seri Ahmad Faizal Azumu menasihatkan bekas Ahli Dewan Undangan Negeri (ADUN) UMNO Melaka, Datuk Seri Idris Haron supaya belajar mengaji bagi menghabiskan masa lapangnya.

Kenyataan itu dibuat susulan cadangan Idris supaya Pakatan Harapan (PH) bekerjasama dengan Perikatan Nasional (PN) bagi menghadapi Pilihan Raya Umum Ke-15 (PRU15) akan datang.

“Saya juga nak cadangkan Datuk Idris Harun… mungkin sebagai kawan. Selepas saya jadi Menteri Besar Perak… saya lapan bulan cuti.

“Saya belajar mengaji saya belajar perbetul bacaan saya dalam sembahyang dan sebagainya… jadi Idris Haron sekarang banyak masa elok buat macam tu,” katanya pada sidang media hari ini.

Sambil menolak cadangan itu, Ahmad Faizal yang lebih dikenali ‘Peja’ berkata semua syor untuk menyatupadukan rakyat negara ini adalah langkah yang baik.

“Tetapi kalau nak campurkan air laut dengan air tawar, kemudian nak bersihkan ikan.. ia bukan satu tindakan yang bijak… itu saya tidak boleh terima,” tegas beliau.

Terdahulu Idris mencadangkan PH dan PN pimpinan Bersatu perlu bersatu menentang Barisan Nasional (BN) dalam PRU15 dengan memberi alasan pakatan itu mempunyai “wow factor” untuk menang.

“Kena ada satu wow factor, mesti ada sesuatu besar berlaku dalam PH. Saya lihat kalau PH pergi solo, kita mungkin hadapi kesukaran mendapat sokongan pengundi-pengundi yang ikut parti.

“Jadi saya melihat wow faktor tu, salah satunya kalau ada kerjasama antara PH dan PN semula,” kata Idris.

Idris adalah antara empat ADUN yang menjadi punca pembubaran Dewan Undangan Negeri (DUN) Melaka hingga menyebabkan Pilihan Raya Negeri (PRN) terpaksa diadakan, kalah di DUN Asahan ketika mewakili PKR.

Mengulas lanjut, beliau berkata Perhimpunan Agung Bersatu akan diadakan pada Ahad ini di Pusat Pameran dan Dagangan Antarabangsa Malaysia (MITEC) setelah persidangan Srikandi dan Armada Bersatu bermula esok.

Menurutnya, bagi memastikan semua perwakilan Bersatu bebas daripada jangkitan Covid-19, ujian sarigan akan dilakukan bermula hari ini.


Lebih setengah juta kanak-kanak terima dos pertama vaksin

Lebih setengah juta kanak-kanak di Malaysia yang berusia lima hingga 12 tahun ke bawah telah menerima dos pertama vaksin comirnaty Pfizer sejak PICKids yang dilancarkan 3 Februari lalu.

Semalam sahaja seramai 58,894 kanak-kanak menerima suntikan itu, menjadikan keseluruhannya seramai 513,393 kanak-kanak menerima vaksin Covid-19 itu.

Selain itu Kementerian Kesihatan (KKM) turut memaklumkan 59.5 peratus atau 13,992,391 individu dewasa telah menerima suntikan dos penggalak masing-masing sejak dilancarkan 13 Oktober tahun lalu.

Laman sesawang Covidnow yang dikemas kini pagi ini juga menunjukkan seramai 22,944,158 atau 97.5 peratus individu dewasa telah lengkap divaksinasi.

Seramai 23,221,715 atau 98.7 peratus lagi menerima sekurang-kurangnya satu dos.

Sementara itu, sejak 8 September tahun lalu, seramai 5,683,688 remaja berusia 12 hingga 17 tahun telah menerima suntikan vaksin Covid-19 masing-masing.

Daripada jumlah itu seramai 2,798,806 atau 90.0 peratus remaja telah lengkap divaksinasi, manakala 2,884,882 atau 92.8 peratus lagi menerima sekurang-kurangnya satu dos.

Keseluruhannya sejak PICK dilancarkan pada 24 Februari lalu hingga semalam, lebih 66.14 juta dos vaksin Covid-19 telah diberikan kepada populasi Malaysia, termasuk rakyat asing.

Daripada jumlah itu, 25,742,964 atau 78.8 peratus telah lengkap divaksinasi, dan 26,619,990 atau 81.5 peratus menerima sekurang-kurangnya satu dos.


Indonesia catat 9,629 jangkitan baharu, Singapura pula 9,042 kes

Dua negara berjiran dengan Malaysia – Indonesia dan Singapura – melaporkan jumlah jangkitan baharu Covid-19 dalam tempoh 24 jam sehingga tengah hari tadi (14 Mac 2022), di bawah paras 10,000 kes.

Indonesia mencatat 9,629 jangkitan baharu, menjadikan kumulatif positif di negara itu meningkat kepada 5,900,124 kes – tertinggi dalam kalangan negara-negara ASEAN.

Pada masa sama Kementerian Kesihatan Republik Indonesia (Kemkes) melaporkan seramai 39,296 pesakit telah sembuh, menjadikan keseluruhannya 5,434,729 pesakit telah pulih.

Seramai 271 pesakit meninggal dunia dalam tempoh 24 jam sehingga 12 tengah hari tadi menjadikan kumulatif sebanyak 152,437 kes kematian, menurut data kementerian itu, hari ini.

Ahli Epidemiologi Universiti Indonesia (UI) Tri Yunis Miko Wahyono berkata pihak berkuasa perlu meningkatkan ujian dan pengesanan Covid-19 walaupun kes mencatatkan penurunan.

“Setakat ini kes Covid telah menyusut secara drastik tetapi kerajaan mesti memantau atau menjalankan pengawasan dengan ketat. Keupayaan pengesanan mesti ditingkatkan,” katanya lapor Antaranews.

Wahyono menggesa orang ramai supaya tidak takut menguji diri mereka, sama ada ujian swab antigen atau PCR kerana semakin ramai tidak peduli terhadap ujian itu.

“Pada masa ini, orang ramai tidak bersemangat untuk menguji diri melalui antigen atau PCR, sedangkan saya rasa banyak kes yang tidak dapat dikesan menyebabkan Covid-19 terus merebak di Indonesia,” katanya.

Sementara itu, data terbaharu Kementerian Kesihatan Singapura (MOH) menunjukkan sebanyak 9,042 jangkitan baharu dikesan dalam tempoh 24 jam sehingga tengah hari tadi.

Daripada jumlah itu, 8,941 membabitkan jangkitan tempatan manakala 101 lagi adalah kes import.

Terdapat lapan kematian akibat komplikasi Covid-19 hari ini menjadikan jumlah keseluruhan sebanyak 1,153 kes, kata MOH.

Kebanyakan jangkitan baharu Covid-19 di Singapura adalah kes Protokol 2, iaitu mereka yang sihat atau dinilai mempunyai keadaan ringan.

Daripada kes baharu yang dilaporkan pada Isnin, 7,598 diklasifikasikan di bawah Protokol 2, terdiri daripada 7,528 kes tempatan dan 70 jangkitan import.

Sebanyak 1,444 kes lagi disahkan melalui ujian tindak balas rantai polimerase (PCR), dengan 31 daripadanya adalah jangkitan import. – Agensi


Kes Ketua UMNO Bayan Baru dipindah ke Butterworth

Perbicaraan kes Ketua UMNO Bayan Baru Pulau Pinang bersabit 58 tuduhan pengubahan wang haram berjumlah RM9.22 juta di sini akan dibicarakan di Mahkamah Sesyen Butterworth, bersama dengan 106 pertuduhan lain membabitkan lebih RM11 juta.

Memetik laporan Bernama Hakim Mahkamah Sesyen Kuala Lumpur Rozina Ayob membenarkan permohonan pihak pendakwaan supaya kes bekas Ahli Dewan Undangan Negeri (Adun) Batu Maung Datuk Mansor Musa dipindahkan ke mahkamah Butterworth.

“Pertuduhan dihadapi tertuduh di mahkamah di sini adalah berkaitan dengan pertuduhan dihadapinya di Pulau Pinang. Memandangkan peguam tiada bantahan, mahkamah membenarkan kes ini dipindahkan ke Mahkamah Sesyen Butterworth,” kata Rozina dan menetapkan 28 September untuk sebutan semula kes di mahkamah Butterworth.

Pada 13 Julai, Mansor mengaku tidak bersalah di Mahkamah Sesyen Butterworth atas 106 pertuduhan berkaitan pengubahan wang haram bernilai lebih RM11 juta antara September 2011 dan Ogos tahun lepas.

Terdahulu, Timbalan Pendakwa Raya Suruhanjaya Pencegahan Rasuah Malaysia Muhammad Asraf Mohamed Tahir memaklumkan kepada mahkamah bahawa permohonan itu dibuat atas alasan ia melibatkan saksi dan dokumen yang sama dengan kes dihadapi tertuduh di Pulau Pinang.

Peguam Datuk Hasnal Rezua Merican yang mewakili Mansor tidak membantah permohonan itu.

Pada 15 Julai, Mansor, 58, yang juga Pengerusi Koperasi Tunas Muda Sungai Ara Berhad mengaku tidak bersalah atas 58 pertuduhan pengubahan wang haram berjumlah RM9.22 juta.

Bagi pertuduhan pertama hingga ke-42, Mansor didakwa melibatkan diri dalam pengubahan wang haram antaranya menerima wang dalam bentuk tunai, menggunakan wang hasil daripada aktiviti haram untuk pembelian saham, rumah dan pembayaran kepada kontraktor melalui syarikat yang berbeza.

Pertuduhan mengikut Seksyen 4 (1) (a) Akta Pencegahan Pengubahan Wang Haram dan Pencegahan Pembiayaan Keganasan 2001 (AMLATFA 2001) yang memperuntukkan hukuman denda maksimum RM5 juta atau penjara tidak melebihi lima tahun, atau kedua-duanya jika sabit kesalahan.

Sementara itu, bagi pertuduhan ke-43 hingga ke-58, dia didakwa menerima, mengguna dan memindahkan wang dari sebuah syarikat yang merupakan hasil daripada aktiviti haram.

Pertuduhan di bawah Seksyen 4 (1) (b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) yang membawa hukuman penjara maksimum 15 tahun dan denda hingga lima kali hasil daripada kegiatan haram itu atau RM5 juta, mana yang lebih tinggi, jika sabit kesalahan.

Kesemua perbuatan itu didakwa dilakukan di Public Bank cawangan Jalan Raja Chulan dan Starpac Point serta RHB Bank Berhad cawangan KLCC di sini, antara Disember 2008 hingga Mei 2015.


Pinda Perkara 10, bagaimana jika UMNO sendiri bertindak pecat PM?

Esok sidang khas Parlimen akan berlangsung untuk meminda Perkara 10 Perlembagaan Persekutuan dan bukannya Rang Undang-Undang (RUU) Anti Lompat Parti.

Untuk meminda Perkara 10 Perlembagaan tidak semudah yang dijangka memandangkan ia memerlukan sokongan dua pertiga majoriti di Dewan Rakyat pada ketika kerajaan yang dibentuk ketika ini tidak memiliki sokongan majoriti besar.

Pelbagai pihak memberi pandangan berhubung langkah yang hendak diambil kerajaan meminda Perkara 10, malahan kumpulan yang cenderung dikaitkan dengan blok pembangkang juga menyuarakan kebimbangan berhubung langkah tersebut.

Dalam banyak-banyak pandangan, senario yang paling membimbangkan adalah apabila sesebuah parti diberikan kuasa yang terlalu besar dan sudah pasti kuasa itu dimiliki Presiden sesebuah parti itu.

Senario politik yang paling mudah boleh berlaku adalah sekiranya Perdana Menteri (PM) enggan mematuhi keputusan UMNO membubarkan Parlimen bagi memberi laluan pilihan raya umum (PRU) diadakan dan kemudiaan parti mengambil tindakan memecatnya. Ia bakal memberi implikasi yang teruk terhadap dirinya sendiri.

Apabila seseorang dipecat partinya, jika mengikut pindaan yang dicadangkan dalam draf bakal dibentang esok, seseorang Ahli Parlimen itu perlu mengosongkan kerusinya dan tidak boleh bertanding selama lima tahun.

Untuk rekod, buat kali pertama dalam sejarah UMNO, seorang PM dilantik bukan datang daripada individu yang menjawat jawatan presiden parti.

UMNO kini diterajui Presiden, Datuk Seri Ahmad Zahid Hamidi yang diketahui umum berdepan puluhan pertuduhan kes mahkamah bersama rakan karibnya, Datuk Seri Najib Razak.

Apakah jaminan UMNO tidak akan memecat keahlian seseorang itu, bahkan sebelum ini Tan Sri Muhyiddin Yassin yang memegang jawatan timbalan presiden parti pun dipecat hanya kerana membangkitkan isu penyelewengan 1Malaysia Develoment Berhad (1MDB).

Selain itu, Zahid dan Najib juga tidak mempunyai masa yang lama untuk melepaskan diri masing-masing daripada pertuduhan kes mahkamah yang dihadapi mereka, apakah jaminan mereka tidak sanggup melakukan apa sahaja untuk terlepas daripada hukuman?

Pakar undang-undang Profesor Emeritus Datuk Dr Shad Saleem Faruqi juga sudah menyuarakan kebimbangannya berhubung senario sama yang mungkin akan berlaku selepas ini sekiranya Perkara 10 Perlembagaan itu dipinda.

Shad Saleem berkata ini cadangan sedemikian adalah bertujuan mengukuhkan perpaduan parti yang kemudian menjadi hasrat Perlembagaan namun kelemahannya ialah ia akan memberikan kepimpinan parti terlalu banyak kuasa yang menyebabkan mana-mana ahli parti tidak dapat bersuara atau mencabar pemimpin parti.

“Masalahnya ialah jika parti tidak mempunyai kuasa untuk mengambil tindakan terhadap seorang Ahli Parlimen (MP), maka saya dimaklumkan oleh sesetengah pihak bahawa apa yang MP itu boleh lakukan ialah kekal bersama parti secara rasmi namun teruskan mengundi menentangnya sehingga mungkin menyebabkan parti itu tewas atas undi percaya.

“Malangnya, tidak akan ada penyelesaian yang sempurna, seperti dalam kehidupan, jadi dalam isu undang-undang, kita perlu mengambil jalan tengah dan mencapai keputusan yang paling kurang merugikan,” katanya dipetik dalam wawancara Bernama.

Senario yang boleh berlaku jika diteliti daripada kebimbangan yang disuarakan oleh Shad Saleem adalah PM yang tidak mempunyai kuasa mutlak ke atas parti diwakilinya berdepan risiko paling besar untuk dipecat.

Beliau juga berkata tidak wajar undang-undang jenayah dibawa bersama dalam isu lompat parti ini.

“Saya telah membaca dengan agak bimbang satu cadangan yang amat ekstrem di Malaysia bahawa menukar kem setengah jalan perlu dijadikan kesalahan pilihan raya di bawah Perkara 48 dan kerusi perlu dikosongkan serta hilang kelayakan untuk bertanding selama lima tahun.

“Saya tidak fikir kita perlu membawa undang-undang jenayah ke dalam isu ini,” katanya lagi.

Dalam pada itu, umum mengetahui semasa Perhimpunan Agung UMNO lalu, desakan dan tekanan berterusan diberikan kepada Perdana Menteri berhubung isu pembubaran Parlimen yang dibangkitkan banyak perwakilan semasa sidang parti itu.

Ia belum lagi diambil kira insiden dimalukan semasa Pilihan Raya Negeri (PRN) Johor apabila sekumpulan penyokong UMNO-Barisan Nasional (BN) bersorak mendesak pembubaran Parlimen dalam video tular.

Langkah untuk meminda Perkara 10 itu mungkin dapat memuaskan kehendak pembangkang yang berterusan mendesak RUU Anti Lompat Parti dibentang dengan segera tetapi ia juga mungkin memberi implikasi lebih teruk terhadap sistem demokrasi negara pada masa depan.

Adakah PM mahu mengadaikan masa depannya demi semata-mata tuntutan pembangkang yang hanya mahu memorandum persefahaman (MoU) dilaksanakan tetapi pada masa sama mereka juga tidak mahu menyokong usul kerajaan?


Lebih 70.89 juta dos vaksin Covid-19 diberikan sejak 2021 hingga semalam

Sebanyak 70,896,708 dos vaksin telah diberikan kepada populasi Malaysia menerusi Program Imunisasi Covid-19 Kebangsaan (PICK) sejak dilancarkan pada 24 Februari tahun lalu hingga semalam (28 Mei 2022).

Semalam sahaja sebanyak 17,578 dos vaksin telah diberikan kepada populasi Malaysia berusia lima tahun dan ke atas, dengan 1,195 adalah dos penggalak, dos kedua (8,829); dan dos pertama (7,554).

Ia membabitkan pemberian sebanyak 1,588 dos kepada populasi dewasa; remaja berusia 11 hingga 17 tahun (638 dos); dan kanak-kanak lima hingga 11 tahun (15,352 dos).

Daripada jumlah keseluruhan vaksin yang diberikan, 27,048,334 atau 82.8 peratus populasi telah menerima dua dos suntikan, sementara 27,060,283 atau 85.6 peratus menerima sekurang-kurangnya satu dos daripada vaksin dua dos atau vaksin dos tunggal.

Menurut Kementerian Kesihatan (KKM) hari ini, 16,093,145 atau 68.4 peratus populasi dewasa telah menerima suntikan dos penggalak.

Pada masa sama, 22,974,183 atau 97.6 peratus populasi dewasa telah menerima dos kedua, dan 23,250,761 atau 98.8 peratus lagi menerima sekurang-kurangnya satu dos.

Bagi PICK Remaja pula, sejak 21 September tahun lalu hingga semalam seramai 2,912,648 atau 93.6 peratus telah melengkapkan suntikan vaksin masing-masing, sementara 3,009,152 atau 96.7 peratus lagi menerima dos pertama.

Menurut rekod KKM, belum ada remaja yang mengambil suntikan dos penggalak.

Sementara itu, 15,352 dos vaksin mRNA Comirnaty® 10mcg Concentrate for Dispersion (PfizerBioNTech), telah diberikan kepada kanak-kanak semalam, membabitkan 8,336 dos kedua dan 7,016 dos pertama.

Program vaksinasi kanak-kanak (PICKids) ini memerlukan dua suntikan dos vaksin dengan sela masa lapan minggu selepas dos pertama.

Sejak dilancarkan 3 Februari tahun ini, 2,870,871 dos vaksin telah diberikan, dengan seramai 1,161,503 atau 32.7 peratus kanak-kanak telah menerima dua dos, dan 1,709,368 atau 48.1 peratus lagi menerima dos pertama.

Pemberian vaksin dos pertama Covid-19 bagi kanak-kanak secara percuma akan berakhir 31 Mei ini.

Selepas tarikh itu kanak-kanak yang berusia lima hingga bawah 12 tahun tidak lagi ditawarkan vaksin Covid-19 secara percuma di bawah PICKids.

Mereka perlu mendapatkan vaksin yang ditawarkan secara berbayar di pasaran swasta dan sebagai makluman, pemakluman ini tidak terpakai bagi kanak-kanak yang baru mencapai usia lima tahun pada atau selepas 15 Mei 2022.

Ibu bapa kepada kanak-kanak dalam kategori ini boleh membuat pendaftaran dan tempahan janji temu vaksin Covid-19 dos pertama melalui aplikasi MySejahtera sehingga 15 Januari 2023.


Finas dan SKMM akan ambil tindakan terhadap produksi Mentega Terbang: Fahmi

Kementerian Komunikasi dan Digital (KKD) menyerahkan kepada Perbadanan Kemajuan Filem Nasional Malaysia (Finas) dan Suruhanjaya Komunikasi dan Multimedia (SKMM) untuk mengambil tindakan terhadap produksi filem ‘Mentega Terbang’.

Filem kontroversi itu menerima kriitkan banyak pihak dan pertubuhan bukan kerajaan kerana didakwa menyinggung sensitiviti umat umat Islam.

Menterinya Fahmi Fadzil berkata Finas kini sedang meneliti dan menyiasat aspek perlanggaran peraturan yang dilakukan produksi tersebut, menurut laporan Bernama.

“Ini melibatkan sama ada terdapat lesen untuk penggambaran dan pengeluaran (filem tersebut), dan saya serahkan pada Finas untuk membuat siasatan.

“Sekiranya ada tindakan yang perlu diambil, maka saya percaya pihak berkuasa akan ambil tindakan,” katanya pada sidang media selepas Majlis Pengagihan PerantiSiswa dan Perasmian MyDIGITAL.KKD di Universiti Teknologi Mara hari ini.

Sebelum ini, tular sedutan babak dalam filem tersebut yang memaparkan watak utama bernama Aisyah tanpa berselindung meminta daging babi daripada rakan bukan Islam untuk dimakan, selain bapanya membenarkan Aisyah keluar daripada Islam dan memeluk agama lain.

Sedutan babak itu tular di media sosial dan mengundang kemarahan netizen yang mempersoalkan bagaimana filem sebegitu dibenarkan untuk tontonan umum.

Dalam pada itu, Fahmi turut mempersoal tampuk pemerintahan terdahulu mengenai pelepasan filem berkenaan yang mula berlegar di media sosial sejak 2021.

“Filem ini mula berlegar dan ditayangkan pada 2021. Siapa yang mentadbir ketika itu? Kenapa tiada apa-apa tindakan pada waktu itu? Mana pasukan mereka yang buat laporan sekarang ini? Waktu itu mereka di mana? Kenapa tak teliti (filem itu),” soalnya.

Beliau turut mengingatkan semua penerbit dan produksi filem supaya mengikut garis panduan pembuatan filem yang telah ditetapkan Finas dan Lembaga Penapisan Filem (LPF).

Terdahulu, Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar mengarahkan Jabatan Kemajuan Islam Malaysia (Jakim) menghantar laporan kepada SKMM berikutan filem itu jelas bertentangan dengan akidah dan cara kehidupan umat Islam tempatan.


Mohon Agong ampun Najib satu desakan politik, kata Muhyiddin

Perikatan Nasional (PN) menyifatkan usaha Majlis Tertinggi (MT) UMNO memohon Yang di-Pertuan Agong menimbang pengampunan penuh kepada bekas Perdana Menteri, Datuk Seri Najib Razak, sebagai desakan politik.

Pengerusi PN, Tan Sri Muhyiddin Yassin berkata, bagaimanapun perkara tersebut terserah kepada Lembaga Pengampunan sama ada mahu mempertimbangkan atau sebaliknya berhubung permohonan itu.

“Isu ini (memohon pengampunan) ada proses dan prosedur tertentu. Setahu saya siapa yang boleh memohon, namun dia (UMNO) menggunakan desakan politik,” ujarnya.

Beliau berkata demikian selepas mengadakan mesyuarat khas bersama kepimpinan PN Kelantan di Paser Putih semalam.

Hadir sama, Pesuruhjaya Pas Kelantan Datuk Ahmad Yakob, Pengerusi Parti Pribumi Bersatu Malaysia (Bersatu) Kelantan Datuk Kamarudin Md Nor dan barisan kepimpinan tertinggi kedua-dua parti.

Muhyiddin bagaimanapun enggan mengulas lanjut mengenai pengesahan Perdana Menteri, Datuk Seri Anwar Ibrahim yang akan menjadi sebahagian daripada pihak yang terlibat dalam proses penilaian permohonan Lembaga Pengampunan itu.

“Saya tidak boleh komen kerana perkara itu bersandarkan perlembagaan undang-undang,” katanya lapor Sinar Harian.

Semalam media melaporkan, MKT UMNO telah membuat ketetapan untuk merayu pengampunan bagi Najib, yang juga bekas Presiden, daripada Yang di-Pertuan Agong.

Setiausaha Agungnya Datuk Dr Asyraf Wajdi Dusuki berkata, keputusan sebulat suara itu dibuat pada mesyuarat bulanan MKT UMNO yang berlangsung semalam.

Sementara itu, Muhyiddin berkata semua calon PN di Kelantan dan Terengganu akan menggunakan logo PAS pada Pilihan Raya Negeri (PRN) yang dijadual Julai atau Ogos ini.

Menurutnya, keputusan itu dibuat selepas mesyuarat parti komponen PN yang bersetuju langkah sebagaimana ketika Pilihan Raya Umum Ke-15 (PRU-15) lalu.

“Semalam kita berbincang mengenai politik, persiapan menghadapi pilihan raya negeri. Alhamdulillah, nampaknya Kelantan hampir siap.

“Kita juga sudah hampir selesai perbincangan mengenai pembahagian kerusi. Ia kini dibincangkan di peringkat pusat di bawah jawatankuasa rundingan kerusi.

“Perkara lain yang dibincangkan ialah manifesto pilihan raya, calon dan logo yang akan digunakan untuk diikuti mengikut PRU15,” katanya kepada pemberita selepas pertemuan dengan kepimpinan PN Kelantan malam tadi, yang turut dihadiri Menteri Besar Datuk Ahmad Yakob.


Tentera China beri amaran empangan Yihetan bakal runtuh bila-bila masa

Tentera Pembebasan Rakyat China (PLA) memberi amaran sebuah empangan di tengah wilayah Henan ‘akan runtuh bila-bila masa’ setelah mengalami kerosakan teruk dalam ribut kuat yang membunuh sekurang-kurangnya 12 penduduk dan memaksa ribuan yang lain dipindahkan.

Badan kaji cuaca Henan dan Zhengzhou menaikkan amaran kecemasan hujan lebat ke tahap paling tinggi, dengan ramalan keadaan akan bertambah buruk sehingga Rabu.

Ribut kuat melanda wilayah Henan sejak Sabtu lalu, di luar daripada musim hujan yang biasa berlaku, menyebabkan banyak tebing sungai runtuh, dan banjir di beberapa bandar.

Badan kaji cuaca Zhengzhou mengatakan bahawa hujan yang berlaku adalah tertinggi direkodkan dalam tempoh 60 tahun dengan hanya tiga hari sahaja ia menyamai kadar hujan setahun.

Dalam tempoh semalaman, pihak berkuasa memberi amaran banjir telah menyebabkan retakan sepanjang 20 meter empangan Yihetan di Luoyang – bandar dengan anggaran penduduk sebanyak tujuh juta orang – dengan risiko ‘akan runtuh bila-bila masa’.

Pemerintah Pusat PLA berkata mereka telah menghantar tentera sebagai tindakan kecemasan termasuk untuk mengalihkan banjir dari kawasan padat penduduk.

“Pada 20 Julai, retakan sepanjang 20 meter berlaku di empangan Yihetan… tebing sungai mengalami kerosakan teruk dan empangan tersebut boleh runtuh pada bila-bila masa,” kata PLA dalam satu kenyataan.

Wilayah itu yang merupakan pusat bagi Kuil Shaolin dan banyak tempat budaya lain, adalah salah satu kawasan terpadat di China dan merupakan pangkalan utama bagi industri dan sektor pertanian.

Agensi berita Xinhua pula melaporkan 12 penduduk maut apabila rumah runtuh di Zhengzhou, sementara sebuah substesen bekalan elektrik terpaksa ditutup akibat banjir. – Agensi


Indonesia catat 13,018 kes baharu Covid-19 pada Rabu, 230 kematian

Indonesia pada Rabu, 16 Mac 2022, merekodkan 13,018 jangkitan baharu Covid-19, menjadikan kumulatif positif sejak awal 2020 lalu meningkat kepada 5,927,550, kedua tertinggi dalam kelangan negara-negara ASEAN selepas Vietnam yang mencatat lebih 6.55 juta kes.

Kementerian Kesihatan Republik Indonesia (Kemkes) juga memaklumkan seramai 230 pesakit meninggal dunia akibat komplikasi Covid-19 semalam menjadikan kumulatif kematian sebanyak 152,975 kes.

“Seramai 32,262 pesakit telah pulih daripada penyakit itu dalam tempoh 24 jam yang lalu, menjadikan jumlah keseluruhan kes sembuh sebanyak 5,494,606 pesakit,” menurut data Kemkes.

Susulan langkah mempercepatkan program vaksinasi nasionalnya untuk membendung penularan virus itu, lebih 193.90 juta orang telah menerima dos pertama vaksin, manakala lebih 152.40 juta telah menerima dos kedua.

Indonesia memulakan vaksinasi Covid-19 secara besar-besaran pada Januari tahun lalu selepas pihak berkuasa meluluskan penggunaan kecemasan vaksin Sinovac China.

Menyasarkan untuk memberi vaksin sepenuhnya kepada 208.26 juta penduduk di negara ini, pemerintah Indonesia setakat ini telah memberi lebih 361.53 juta dos, termasuk dos penggalak.

Terdahulu, jurucakap kerajaan bagi pengendalian Covid-19, Reisa Broto Asmoro, berkata situasi pandemik di Indonesia terus bertambah baik.

“Diharap, aliran menurun akan berterusan apabila keadaan pandemik bertambah baik di seluruh dunia,” katanya.

Walaupun situasi Covid-19 semakin pulih, Asmoro meminta orang ramai untuk terus mematuhi protokol kesihatan – memakai pelitup muka, mencuci tangan dan menjaga jarak yang selamat – serta mendapatkan vaksin untuk meningkatkan imuniti terhadap virus itu. – Agensi


Sanusi didakwa esok selepas 4 hari polis jalankan siasatan

Menteri Besar Kedah, Datuk Seri Muhammad Sanusi Md Nor dijangka didakwa esok di Mahkamah Sesyen Selayang, empat hari selepas polis menjalankan siasatan.

Ia susulan ucapannya yang didakwa memperlekehkan kewibawaan Institusi Kesultanan Selangor berhubung pelantikan menteri besarnya.

Beliau dijangka menghadapi sekurang-kurangnya dua pertuduhan di mana pendakwaan terhadap ADUN Jeneri itu dibuat secara berasingan di hadapan Hakim, Nor Rajiah Mat Zin dan Osman Affendi Mohd Shalleh.

Beliau dijangka akan menghadapi pertuduhan mengikut Kanun Keseksaan, Akta Hasutan serta Akta Komunikasi dan Multimedia 1998.

Sekurang-kurangnya 57 laporan polis dibuat beberapa pihak terhadapnya susulan ucapan terbabit.

Sabtu lalu, Muhammad Sanusi memaklumkan telah mengutus sepucuk warkah memohon ampun kepada Sultan Sharafuddin Sharafuddin Idris Shah.

Beliau mendakwa ucapannya pada majlis itu sengaja diputar belit oleh musuh politik bagi menimbulkan salah faham.


Kompaun SOP Covid-19: Najib tegur Kit Siang, Khairy pula tegur Najib

Menteri Kesihatan Khairy Jamaluddin mengingatkan Datuk Seri Najib Razak bahawa beliau mempunyai satu lagi saman tertunggak kerana melanggar protokol kesihatan, yang belum dibayar.

Pada masa sama, beliau juga berharap bekas Perdana Menteri itu sudah menerima empat lagi kompaun yang dihantar menerusi pos berdaftar setelah pegawai Najib enggan menerimanya sebelum ini.

Khairy menjelaskan Kementerian Kesihatan (KKM) telah mengeluarkan kompaun kepada veteran DAP, Lim Kit Siang yang melanggar prosedur operasi standard (SOP) Covid-19 baru-baru ini.

“Kompaun sudah dikeluarkan kepada @limkitsiang. KKM juga harap @NajibRazak bayar satu kompaun yang dikeluarkan semasa PRN Johor yang masih belum settle.

“KKM juga harap @NajibRazak menerima 4 lagi kompaun yang dihantar melalui pos daftar yang pegawai DS enggan terima sebelum ini,” kata Khairy dalam laman Twitternya hari ini.

Semalam, Najib mempersoalkan Kit Siang berpeluk dengan ahli DAP lain pada kongres parti itu yang diadakan di Shah Alam, hujung minggu lalu.

“Tapi saya perhatikan Kit Siang banyak berpeluk dengan geng-geng DAP semalam. Kenapa pula artis AJL boleh disaman berpeluk tapi KKM tak saman DAP?

“Saya tak berniat jahat tapi geng inilah yang paling seronok tuduh saya langgar SOP sehingga KJ saman saya banyak kali. Lebih elok juga ahli-ahli Parlimen DAP yang berpeluk dengan Kit Siang semalam kuarantin kendiri dan jangan datang Parlimen,” tulis Najib dilaman Facebooknya semalam.

Sementara itu, dalam jawapan balas kepada kenyataan Khairy hari ini, Najib mempersoalkan apakah Kit Siang seorang sahaja yang dikenakan kompaun.

“Kit Siang seorang je yang kena kompaun? Itupun satu kompaun berjumlah RM1k yang dikeluarkan semalam.

“Tapi yang berpeluk itu adalah berpuluh orang?

“Entah kenapa dia (Khairy) kaitkan kompaun Kit Siang dengan saya tapi saya akan bayar lima kompaun anda terhadap saya,” kata Najib.


Jumlah mangsa banjir di Kedah, Melaka berkurangan

Jumlah mangsa banjir di Kedah dan Melaka turun kepada 186 tetapi masih ditempatkan di lima pusat pemindahan sementara (PPS) yang dibuka sejak dua hari lalu.

Di Kedah, seramai 141 mangsa daripada 43 keluarga masih ditempatkan di dua PPS sehingga jam 8 pagi ini (30 Oktober 2022).

Ketua Bahagian Sekretariat, Jawatankuasa Pengurusan Bencana, Angkatan Pertahanan Awam Malaysia (APM) Kedah, Mejar (PA) Muhammad Suhaimi Mohd Zain, berkata seramai 72 mangsa dari 22 keluarga masih ditempatkan di PPS Sekolah Kebangsaan (SK) Suka Menanti di Alor Setar.

Beliau berkata, seramai 69 mangsa daripada 21 keluarga masih ditempatkan di PPS di SK Binjai di Kubang Pasu sejak dibuka pada Rabu lalu.

Beliau berkata, bagaimanapun penduduk di pesisir sungai dinasihatkan terus mengambil langkah berjaga-jaga sekiranya paras air naik di kawasan kediaman mereka dan bersedia untuk berpindah.

Sementara itu, berdasarkan laman web Public Infobanjir Jabatan Pengairan dan Saliran (JPS) sehingga jam 11 pagi ini, paras air Sungai Anak Bukit di Taman Aman di daerah Kota Setar turun ke tahap di bawah paras bahaya apabila mencatat bacaan 2.52 meter (m) berbanding 1.50m tahap normal.

Sungai Kedah di Jambatan Lebuhraya , Kota Setar pula mencatat paras waspada dengan 1.77m/1.30m; manakala Sungai Pendang di Pekan Pendang (2.28m/1.80m).

Sementara itu, jumlah mangsa banjir yang berada di PPS Alor Gajah dan Melaka Tengah berkurangan kepada 145 orang daripada 37 keluarga setakat 8 pagi ini berbanding 146 orang daripada 41 keluarga semalam.

Sekretariat Jawatankuasa Pengurusan Bencana Negeri Melaka dalam kenyataan, memaklumkan di Alor Gajah, PPS Balai Raya Kampung Gadek menempatkan 24 orang daripada sembilan keluarga manakala PPS Balai Raya Kampung Belimbing menempatkan 21 orang daripada tujuh keluarga.

“Di Melaka Tengah pula, PPS Sekolah Kebangsaan Krubong menempatkan 100 orang daripada 21 keluarga,” katanya.

Antara kawasan terjejas banjir di Alor Gajah adalah Kampung Gadek, Pengkalan, Kampung Panchor, Kampung Beringin dan Kampung Pulau manakala di Melaka Tengah membabitkan Kampung Lanjut Manis dan Kampung Tanah Merah.


Sekolah vernakular sah: Mahkamah

Kewujudan dan penubuhan sekolah vernakular serta penggunaan bahasa Cina dan Tamil di sekolah berkenaan adalah sah dan berperlembagaan, kata Hakim Mahkamah Tinggi Kuala Lumpur Datuk Mohd Nazlan Mohd Ghazali.

Menurutnya sekolah vernakular bukan pihak berkuasa awam dan penggunaan bahasa pengantar yang bukan Melayu untuk pengajaran di sekolah vernakular Cina serta Tamil bukanlah bagi tujuan rasmi, oleh itu, tidak bercanggah dengan Perkara 152(1) Perlembagaan Persekutuan.

Memetik Bernama beliau berkata ketika ini, terdapat lebih 1,800 sekolah vernakular di seluruh negara dengan kira-kira setengah juta pelajar daripada komposisi kaum yang berbeza secara keseluruhan.

“Oleh itu, penggunaan bahasa terbabit tidak bercanggah dengan perlembagaan dan dilindungi di bawah pengecualian dalam Perkara 152(1) (a) dan (b) Perlembagaan Persekutuan.

“Tafsiran yang benar dan tepat kesemua proviso ini dalam Perkara 152(1) tidak menghalang penubuhan dan penyelenggaraan sekolah vernakular sebagai sekolah jenis kebangsaan yang turut menggunakan Kurikulum Kebangsaan seperti yang diterima pakai oleh semua sekolah dalam Sistem Pendidikan Negara,” katanya.

Mohd Nazlan membuat keputusan itu selepas menolak saman Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (MAPPIM) dan Gabungan Persatuan Penulis Malaysia (Gapena) yang memohon deklarasi bahawa kewujudan sekolah vernakular adalah bercanggah dengan Perlembagaan Persekutuan kerana peruntukan di bawah Perkara 152(1) mentakrifkan Bahasa Melayu sebagai bahasa kebangsaan.

Beliau juga memutuskan bahawa tidak ada asas untuk menyatakan bahawa penubuhan serta kewujudan sekolah vernakular adalah tidak konsisten atau bercanggah dengan Perkara 5, 8, 10, 11 dan 12 Perlembagaan Persekutuan.

Hakim itu berkata dalam apa jua keadaan, tidak pernah dibuktikan bagaimana penubuhan dan kewujudan sekolah vernakular telah mencabuli hak asasi mana-mana orang seperti yang dijamin dalam Perkara terbabit di bawah Perlembagaan Persekutuan.

“Kemasukan ke sekolah vernakular adalah satu pilihan. Sukar untuk melihat bagaimana penubuhan dan kewujudan sekolah vernakular Cina dan Tamil melanggar hak asasi mana-mana orang di bawah Perlembagaan,” katanya.

Mohd Nazlan juga berkata mahkamah secara amnya akan lebih cenderung kepada keperlembagaan sesuatu statut atas dasar bahawa Parlimen memahami dan menghargai keperluan rakyat.

“Ini juga telah disifatkan sebagai tangguhan kehakiman iaitu mahkamah hendaklah mematuhi keputusan badan perundangan yang dipilih secara demoraktik. Ia juga adalah aspek penting kepada doktrin pengasingan kuasa,” katanya.

Hakim itu juga berkata ini adalah sebab mengapa penghakimannya lebih memfokus kepada tafsiran Perkara 152(1) dan tidak mendalami isu peranan bahasa kebangsaan dalam mempromosi identiti serta perpaduan nasional, atau perjalanan berterusan pembinaan bangsa.

Beliau berkata persoalan kritikal mengenai standard pembelajaran dan pengajaran di semua sekolah, sama ada sistem pendidikan negara benar-benar inklusif, dan sama ada kemajuan serta kecemerlangan akademik diutamakan berbanding perkara lain adalah isu yang sebaiknya ditangani oleh Eksekutif dan Badan Perundangan.

Dalam saman yang difailkan pada Disember 2019, ketiga-tiga plaintif telah menamakan kerajaan dan 13 lagi sebagai defendan.

Antaranya ialah Dong Zong dan Jiao Zong, Persatuan Thamizhar Malaysia, Persatuan Tamilar Thurunal (Perak) serta empat parti politik iaitu MIC, MCA, Gerakan dan Parti Bumiputera Perkasa Malaysia.


Pasangan komedi hina Islam bayar wang jaminan, dibebas dari penjara

Pasangan kekasih yang didakwa menghina Islam melalui persembahan komedi di sebuah kelab di Taman Tun Dr Ismail di ibu negara, hari ini dibebaskan setelah membayar wang jaminan RM40,000.

Siti Nuramira Abdullah dan kekasihnya V Alexander Navin sebelum ini ditahan di penjara setelah gagal membayar wang jaminan ketika kedua-duanya dituduh di mahkamah berasingan di Kuala Lumpur dan Petaling Jaya.

Kedua-dua tertuduh dijamin oleh rakan mereka dengan masing-masing RM20,000 seorang.

Memetik Utusan, penjamin Siti Nuramira hadir di Kompleks Mahkamah Kuala Lumpur, manakala seorang lagi rakan mereka menjamin Navin di Kompleks Mahkamah Petaling Jaya.

Peguam bela kedua-dua tertuduh, R Sivaraj berkata kos jaminan itu dikumpul menerusi sumbangan orang awam daripada dalam dan luar negara yang dimasukkan menerusi akaun bank Lawyers For Liberty (LFL).

“Kami tidak mempunyai sebarang maklumat mengenai identiti penjamin namun duit jaminan itu merupakan sumbangan orang ramai. Atas jasa baik LFL, kami dibenarkan untuk menggunakan bank akaunnya sebagai medium untuk mengumpul dana berkenaan.

“Setakat ini, kami belum tahu bila Siti Nuramira dan teman lelakinya akan dibebaskan kerana mereka perlu menjalani beberapa prosedur termasuk ujian Covid-19 sebelum boleh dibebaskan,” katanya ketika ditemui media di Kompleks Mahkamah Kuala Lumpur.

Bagaimanapun, Sivaraj berharap anak guamnya boleh dibebaskan hari ini ataupun selewat-lewatnya esok.

Siti Nuramira, 28, ditahan di penjara satelit Beranang manakala Navin, 38, ditempatkan di penjara satelit Kuala Kubu Bharu sejak 13 Julai lalu, setelah gagal membayar wang jaminan.

Pada tarikh sama, Siti Nuramira mengaku tidak bersalah di Mahkamah Sesyen di sini atas pertuduhan menimbulkan rasa tidak harmoni dalam kalangan masyarakat Islam ketika melakukan persembahan di Kelab Komedi Crackhouse di Taman Tun Dr Ismail pada 4 Jun lalu.

Tertuduh didakwa mengikut Seksyen 298A(1)(a) Kanun Keseksaan yang memperuntukkan hukuman penjara minimum dua tahun dan maksimum lima tahun jika sabit kesalahan.

Sementara itu, Navin mengaku tidak bersalah di Mahkamah Sesyen Petaling Jaya atas dua pertuduhan memuat naik kandungan menghina di laman sosial Instagram dan Youtube milik pasangan itu.

Kedua-dua pertuduhan dikemukakan di bawah Seksyen 233(1)(a) Akta Komunikasi dan Multimedia yang memperuntukkan hukuman denda RM50,000 atau dipenjara selama tempoh tidak melebihi satu tahun atau kedua-duanya dan boleh didenda selanjutnya RM1,000 bagi setiap hari kesalahan itu diteruskan selepas pensabitan.


Tak dilantik semula seperti Noraini, ini kata Shamsul Anuar

Ahli Majlis Tertinggi (MT) UMNO, Datuk Seri Shamsul Anuar Nasarah hari ini secara tidak langsung mengakui peranannya menumbangkan kerajaan Perikatan Nasional (PN) pimpinan Presiden Bersatu, Tan Sri Muhyiddin Yassin.

Ketika mengulas pelantikan barisan Kabinet baharu Perdana Menteri Datuk Seri Ismail Sabri Yaakob hari ini, Ahli Parlimen Lenggong itu bangga kerana turut berperanan meletakkan kembali UMNO untuk menerajui Kerajaan Malaysia.

Umum mengetahui Shamsul Anuar adalah menteri Kabinet pertama dalam Kerajaan PN yang meletak jawatan dan menyertai kem Presiden UMNO Datuk Seri Ahmad Zahid Hamidi bersama 13 lagi Ahli Parlimen (MP) parti itu menarik balik sokongan kepada Muhyiddin.

Beliau meletak jawatan Menteri Tenaga dan Sumber Asli pada 3 Ogos, sebelum disusuli Ahli Parlimen Parit Sulong, yang juga Ketua Wanita UMNO, Datuk Seri Noraini Ahmad, pada 6 Ogos.

Akibat tindakan 15 MP UMNO termasuk Shamsul Anuar dan Noraini itu, kerajaan PN dan Muhyiddin hilang sokongan majoriti di Dewan Rakyat. Muhyiddin kemudian mengambil keputusan meletak jawatan Perdana Menteri pada 16 Ogos lalu.

Parti komponen PN berjumlah 50 MP dan empat MP Bebas kemudian memberi sokongan kepada Ismail Sabri yang juga Naib Presiden UMNO untuk menjadi Perdana Menteri ke-9, dan mendapat perkenan Yang di-Pertuan Agong, sebelum mengangkat sumpah jawatan pada 22 Ogos lalu.

Hari ini Ismail Sabri mengumumkan barisan Kabinetnya, tetapi tidak melantik Shamsul Anuar ke jawatan menteri, sebaliknya Noraini dipilih untuk kembali memegang portfolio lamanya sebagai Menteri Pengajian Tinggi.

Dalam kenyataan ucapan tahniah kepada Perdana Menteri di atas pelantikan barisan Kabinet hari ini, Shamsul Anuar berharap Jemaah Menteri baharu itu melakukan yang terbaik untuk negara dan rakyat.

“Saya rakamkan ucapan tahniah diatas pembentukan barisan kabinet oleh YAB Perdana Menteri Malaysia. Harapannya pasukan ini akan melakukan yang terbaik untuk negara dan rakyat kerana itulah yang ditunggu oleh semua.

“Saya pastinya bersyukur kerana UMNO BN kembali menerajui Kerajaan. Dan saya dapat sedikit menyumbang hingga UMNO kembali menerajui serta membentuk Kerajaan,” katanya.


Presiden PAS seru umat Islam ambil vaksin, gesa henti main politik

Presiden PAS Datuk Seri Abdul Hadi Awang menyeru umat Islam mengambil vaksin kerana itu yang diminta dalam agama tatkala negara sedang berhadapan dengan pandemik Covid-19.

Katanya, sepatutnya ketika tempoh darurat kesihatan, seluruh rakyat bersatu padu tanpa mengira perbezaan agama, bangsa dan politik, kerana wabak ini tidak mengenal siapa mangsanya.

“Saya membaca berita yang dilaporkan di media perdana dan sebahagiannya di media sosial, bahkan saya juga membaca apa yang tersurat dan tersirat di sebalik laporan berita tersebut.

“Kini, bukan masanya untuk kita berdebat mencari kesalahan dan kelemahan kerana bentuk serangan wabak yang sedang dihadapi hari ini sudah berubah.

“Sepatutnya semua pihak berperanan menyedarkan masyarakat seperti perlunya suntikan vaksin kerana Islam meletakkan turutan menjaga nyawa adalah wajib diutamakan, sehingga dihalalkan perkara yang haram dalam ayat-ayat al-Quran,” katanya dalam satu kenyataan hari ini.

Justeru beliau mengingatkan segelintir pihak yang cuba bermain politik dalam isu ini segera menghentikannya.

“Maka, jangan mudah berkata-kata tanpa mempunyai ilmu khususnya dalam perkara agama. Lebih-lebih lagi ketika keadaan darurat, kerana ia boleh merosakkan imej agama sendiri dan membawa kemudaratan ke dalam masyarakat umum khususnya bagi menunaikan kewajipan dalam memelihara nyawa.

“Sebagaimana yang telah dinaskan dalam al-Quran dan Hadis yang sahih lagi mutawatir,” tegasnya.

Tambahnya, ulama khususnya para mufti perlu berijtihad secara berjamaah, jangan memberikan pendapat secara berseorangan kerana masanya tidak sesuai untuk menonjolkan diri masing-masing.

“Sekarang bukanlah masa yang sesuai untuk kempen politik bagi memperkecilkan Perdana Menteri mahupun para menteri yang menjalankan tugas ketika tempoh darurat.

“Bahkan pada masa inilah, undang-undang darurat yang tegas demi menjaga nyawa manusia mesti dikenakan terhadap mereka yang tidak menghormati kepentingan masyarakat umum, khususnya pengamal media yang menyalahgunakan kebebasan media dalam suasana seperti hari ini.

“Termasuklah agamawan yang menyanggah pelaksanaan perintah kuarantin, SOP (prosedur operasi standard) dan pengambilan vaksin sehingga menimbulkan keraguan dalam kalangan masyarakat awam,” tegasnya lagi.


Dua perisik tentera Palestin antara 3 dibunuh rejim Israel

Pasukan keselamatan rejim Zionis Israel membunuh tiga individu, termasuk dua pegawai perisikan tentera Pihak Berkuasa Palestin (PA) dalam serbuan di bandar Jenin – wilayah diduduki Israel secara haram di Tebing Barat – hari ini.

Kementerian Kesihatan Palestin mengenal pasti dua pegawai terbabit sebagai Adham Yasser Alawi, 23, dan Tayseer Issa, 32, lapor agensi berita Palestin, WAFA, sambil menambah mangsa ketiga ialah Jamil al-Amuri yang pernah dipenjarakan rejim Israel.

Seorang lagi rakyat Palestin, Muhammad al-Bazour, 23 tahun, dilaporkan cedera parah dalam serangan oleh anggota tentera rejim Zionis yang menyamar orang awam.

Klip video yang tular di media sosial menunjukkan pegawai Palestin berlindung di sebalik sebuah kenderaan tatkala tembakan dilepaskan. Seorang individu menjerit mengatakan mereka bertempur dengan pasukan tentera Israel yang menyamar.

Media Israel mendakwa al-Amuri adalah anggota Jihad Islam, tetapi belum disahkan oleh pihak berkuasa Palestin.

Ribuan rakyat Palestin yang berkabung keluar di jalan raya di Jenin untuk mengambil bahagian mengiringi pengebumian Alawi, ketika persiapan untuk pengebumian dua lelaki lain yang terbunuh juga sedang berlangsung.

Jurucakap Presiden Palestin Mahmoud Abbas, Nabil Abu Rudaina mengutuk serangan itu dan menyifatkannya sebagai tindakan berbahaya Israel.

Saksi di tempat kejadian berkata pasukan keselamatan rejim Israel melepaskan tembakan ke arah pegawai perisikan tentera PA yang berada di luar bangunan mereka berhampiran tempat kejadian.

Di bawah perjanjian damai sementara yang ditandatangani pada tahun 1990-an, PA memiliki autonomi terhad di kawasan sekitar 40 peratus daripada Tepi Barat yang diduduki secara haram oleh rejim Zionis.

Israel pula mempunyai autoriti penuh ke atas Tebing Barat dan secara rutin melakukan serbuan dan penangkapan di bandar yang ditadbir oleh PA.

Berdasarkan Perjanjian Oslo 1993, PA diwajibkan untuk berkongsi maklumat dengan Israel mengenai sebarang penentangan bersenjata terhadap rejim Israel di bawah ‘koordinasi keselamatan’.

Pergerakan Perjuangan Islam Palestin (Hamas) yang mentadbir Semenanjung Gaza sebelum itu mengutuk langkah PA mengadakan koordinasi keselamatan dengan rejim Israel sehingga ramai anggotanya yang ditangkap. – Agensi


Pengundi bukan Islam usah takut pilih PN jadi kerajaan: Hadi Awang

Orang bukan Islam di negara ini tidak perlu takut memberi peluang kepada Perikatan Nasional untuk menerajui kepimpinan Kerajaan Malaysia selepas Pilihan Raya Umum Ke-15 (PRU-15) 19 November ini.

Timbalan Pengerusi Pakatan Harapan Tan Sri Abdul Hadi Awang berkata ini terbukti bahawa sejak dua tahun ditubuhkan Perikatan Nasional bukan sebuah parti perkauman, kerana turut dianggotai parti Gerakan.

Memberi contoh pentadbiran PAS di Kelantan dan Terengganu, Presiden PAS itu berkata tidak ada sebarang rasuah dan salah laku di dalam pentadbiran di kedua-dua negeri itu sejak beberapa tahun lalu.

“PAS telah menjadi pemerintah kelantan sebanyak kali – dari tahun 1959 hingga 1978 dan dari 1990 hingga sekarang tanpa ada sebarang kes rasuah dan salah laku.

“Begitu juga di Terengganu tiada sebarang salah laku ketika PAS menjadi pemerintah sebanyak tiga kali – dari tahun 1959 hingga 1961, 1999 hingga 2004, dan 2018 hingga sekarang.

“Sama juga ketika PAS memerintah Kedah sebanyak dua kali – dari tahun 2008 hingga 2012, dan dari 2018 hingga sekarang,” katanya pada Majlis Ramah Mesra bersama Presiden PAS di Restoran Al-Badiyah, KL Traders di Lembah Pantai, Kuala Lumpur, hari ini (10 November 2022).

Hadir sama calon-calon Perikatan Nasionaldi Wilayah Persekutuan daripada PAS bagi Parlimen Batu, Ustaz Azhar Yahya; Ustazah Nuridah Salleh (Wangsa Maju); Dr Rosni Adam (Titiwangsa); dan Ustaz Fauzi Abu Bakar (Lembah Pantai).

Abdul Hadi juga mengimbas kembali sejarah hitam Tragedi 13 Mei di Malaysia yang berlaku di negeri-negeri yang dikuasai DAP pada ketika itu, termasuk di Kuala Lumpur dan Pulau Pinang

“Di Kedah, Terengganu, Kelantan yang diperintah PAS tidak tercetus Tragedi 13 Mei 1969. Di ketiga-tiga negeri itu, dapat disaksikan bagaimana keluarga Cina dan India boleh hidup aman dalam kampung Melayu.

“Itu memang adab yang diajar oleh Islam. Kalau kita (Perikatan Nasional) perintah kelak, negara aman dan stabil, orang bukan Islam jangan takut, alhamdulilah.

“Sementelah Perikatan Nasional bukan sahaja menggabungkan PAS dan Bersatu tetapi juga parti Gerakan, Parti Progresif Sabah (SAPP) dan Parti Solidariti Tanah Airku (STAR),” katanya.

Sehubungan itu, beliau menyeru rakyat berbilang kaum di negara ini untuk sama-sama bersatu padu membuat perubahan pada 19 November ini dengan mengundi calon-calon Perikatan Nasional.


Zahid cuba tarik MP PN sokongnya jadi PM, tak yakin dengan Anwar

Beberapa Ahli Parlimen (MP) daripada Perikatan Nasional (PN) mendedahkan dihubungi agen kepada Presiden UMNO, Datuk Seri Ahmad Zahid Hamidi yang cuba melobi bagi pihaknya untuk diangkat sebagai calon Perdana Menteri (PM) baharu.

Perkara itu tidak mengejutkan apabila Zahid dalam surat akuan yang diutuskan kepada Yang di-Pertuan Agong bersama-sama beberapa MP UMNO yang sekapal dengannya tidak menamakan Ketua Pembangkang, Datuk Seri Anwar Ibrahim sebagai calon PM, ia walaupun terdapat pakatan sulit antara cikgu dengan anak muridnya itu.

Menurut sumber, agen kepada Zahid sudah menghubungi MP daripada GPS, PAS dan Bersatu yang cuba memujuk mereka supaya menyokong beliau, ia memandangkan sudah terdapat 13 MP UMNO yang dikatakan sudah bersama-sama dengannya ketika ini menerusi pendedahan surat akuan yang disiarkan dalam media sosial semalam.

Seorang MP Bersatu memberitahu agen tersebut menghubungi dan mengajaknya untuk bersama-sama dalam kem Zahid, ia bagi memastikan kerajaan Perikatan Nasional (PN) tidak tumbang dan hanya PM sahaja ditukar.

“Zahid disebut-sebut akan mencalonkan dirinya sebagai Perdana Menteri sekiranya Tan Sri Muhyiddin gagal memperoleh sokongan majoriti di Parlimen atau meletak jawatan.

“Walaupun UMNO tidak akan memiliki jumlah sokongan yang cukup, Zahid dijangka akan memujuk Ahli-ahli Parlimen daripada GPS, PAS dan Bersatu untuk menyokong beliau,” kata sumber itu kepada Agenda Daily.

Langkah terbaharu Zahid ini susulan tidak ada perjanjian hitam putih yang ditawarkan Anwar terutamanya melibatkan komitmen daripada DAP supaya kes-kes mahkamah yang dihadapinya akan digugurkan sebaik terbentuk kerajaan baharu.

“Zahid perlu mendapatkan sokongan dengan cara mana sekalipun bagi memastikan beliau dilantik sebagai PM supaya beliau dapat menyelamatkan diri daripada kes-kes mahkamah yang sedang dihadapi.

“Presiden UMNO itu tidak akan menyokong Anwar untuk menjadi Perdana Menteri kerana bertentangan dengan keputusan Perhimpunan Agung UMNO 2020 iaitu ‘No Anwar No DAP’. Beliau juga dilihat sukar untuk bekerjasama dengan PKR dan DAP kerana tindakan itu akan menyebabkan ahli-ahli UMNO dan orang Melayu marah,” katanya lagi.

Daripada maklumat beberapa MP yang dihubungi agen Zahid, mereka diberitahu kerajaan PN perlu dijaga dan dikekalkan tetapi perlu diterajui UMNO, pilihan PM yang ada setakat ini selepas Muhyiddin disingkirkan adalah Zahid dan tiada calon lain.

“Beliau sebaliknya akan menggunakan naratif kerajaan baharu ini perlu diterajui oleh UMNO selaku parti Melayu dan Islam terbesar di negara ini.

“Zahid juga tahu sekiranya dia menyokong Anwar menjadi PM, Pakatan Harapan (PH) tidak akan menggugurkan kes-kes mahkamah beliau kerana dendam PH kepada kumpulan kleptokrat. Sebaliknya Zahid tahu, sebagai PM dia berkuasa ‘melakukan sesuatu’ bagi membolehkan kes- mahkamahnya digugurkan,” katanya lagi.

Zahid sengaja dilihat senada dengan blok parti pembangkang khususnya dengan Anwar untuk menimbulkan retorik kerajaan gagal dan menderhaka, sebaliknya niat utamanya adalah bagi mendesak Muhyiddin meletak jawatan dan dirinya ditabalkan sebagai PM.

Gerakan menjatuhkan kerajaan PN dilihat semakin giat dijalankan mutakhir ini kerana Zahid bakal berhadapan perbicaraan di mahkamah pada 24 Ogos nanti.

Pada masa ini UMNO hanya mempunyai 38 kerusi Parlimen. Beliau memerlukan sokongan daripada parti-parti lain dalam PN untuk menubuhkan kerajaan baharu yang akan dipayungi UMNO.

Menurut sumber dalaman UMNO, kem Zahid sedang giat memujuk MP PN untuk menyokong beliau sebagai PM menjelang Parlimen dibuka pada September ini.

Walau bagaimanapun, perancangan Zahid untuk mendapatkan sokongan majoriti dengan sokongan daripada MP PN dilihat sukar dicapai.

Muhyiddin difahamkan dikatakan bertegas dengan pendirian Bersatu untuk tidak bersekongkol dengan ‘kluster mahkamah’.


PRN: Amirudin nak jadi Menteri Besar Selangor lagi

Datuk Seri Amirudin Shari dilaporkan masih mahu memegang jawatan sebagai Menteri Besar Selangor selepas gabungan PH-BN memenangi pilihan raya negeri (PRN) 12 Ogos depan.

Bercakap kepada Bernama, Ahli Parlimen Gombak itu berkata perkara itu turut dipersetujui kepimpinan PH Selangor.

“Cakap-cakap di luar sana banyaklah…ada yang kata saya akan ke persekutuan, tukar dari menteri besar kepada menteri Kabinet tetapi sebagaimana saya, PH Selangor juga cenderung dan sepakat untuk saya kekal sebagai menteri besar.

“Setakat ini perbincangan dengan Pengerusi PH yang juga perdana menteri (Anwar Ibrahim) pun tiada perancangan untuk saya bertukar atau sebagainya,” katanya dalam temu bual bersama Bernama.

Dalam pada itu, Amirudin yang juga Pengerusi PH Selangor berkata beliau perlu kekal di kerusi itu bagi membantu kerajaan negeri melengkapkan pelaksanaan pelbagai pelan pembangunan yang telah dirangka bagi kelestarian ekonomi dan kesejahteraan rakyat Selangor.

“Walaupun pelan itu adalah kerja berpasukan, saya percaya saya juga bertanggungjawab untuk melunaskan dan melengkapkan pelaksanaan pelan yang telah ditawarkan kepada rakyat terutamanya dalam Rancangan Selangor Pertama (RS-1).

“Hasrat ini juga seiring dengan komitmen saya untuk terus mempertahankan kerusi Dewan Undangan Negeri (DUN) Sungai Tua yang saya sandang ketika ini pada PRN akan datang,” katanya yang menyandang kerusi DUN Sungai Tua sejak PRU-12 pada 2018.


Dos baharu akan diberi kepada penerima suntikan kosong

Kementerian Kesihatan Malaysia (KKM) akan memberi suntikan dos baharu kepada individu yang membuktikan disuntik ‘picagari kosong’ dan mereka akan dipanggil semula, kata Datuk Seri Dr Adham Baba.

Menteri Kesihatan berkata langkah memanggil semula individu tersebut adalah bagi memastikan insiden sama tidak berulang lagi dan memberi jaminan KKM akan memastikan setiap individu menerima vaksinasi yang sepatutnya.

“Dipanggil suntik semula,” katanya yang dipetik berkata kepada Berita Harian.

Semalam, Badan Bertindak Imunisasi Covid-19 (CITF) dalam kenyataan berkata, tindakan tatatertib sudah diambil terhadap petugas di sebuah pusat pemberian vaksin (PPV) pandu lalu di Kedah berhubung isu suntikan vaksin kosong.

Ia susulan satu video tular mendakwa petugas kesihatan tidak menyuntik vaksin itu selepas memasukkan jarum picagari ke lengan penerima dan menurut CITF, kes itu berlaku di PPV pandu lalu di Kem Lapangan Terbang Sungai Petani, Kedah pada 17 Julai lalu.

Sementara itu, seorang lelaki membuat laporan polis mendakwa divaksin dengan “picagari kosong” di pusat pemberian vaksin (PPV) Stadium Negara Bukit Jalil dua hari lalu.

Dalam satu kenyataan, badan tersebut berkata memandang serius berhubung beberapa dakwaan mengenai suntikan vaksin Covid-19 di PPV yang menjadi tular di laman media sosial.

Sehubungan itu, CITF kini sedang bekerjasama dengan pihak berkuasa, termasuk Polis Diraja Malaysia dan Angkatan Tentera Malaysia (ATM) yang menjalankan siasatan tentang perkara ini agar kejadian seperti ini tidak berlaku lagi,” kata kenyataan itu.


Dua menteri letak jawatan dibelasah warganet, dikecam pengkhianat

Warganet melepaskan geram terhadap dua menteri UMNO yang meletak jawatan baru-baru ini kerana terpengaruh dengan Presiden UMNO, Datuk Seri Ahmad Zahid Hamidi yang sedang mengheret parti tersebut untuk bekerjasama dengan Datuk Seri Anwar Ibrahim dan DAP.

Datuk Seri Shamsul Anuar Nasarah dan Datuk Seri Noraini Ahmad dikecam warganet yang menyifatkan kedua-dua mereka sebagai pengkhianat kepada parti dan lari daripada tanggungjawab mereka hanya semata-mata mahu memuaskan hati Presiden UMNO itu.

“Inilah contoh pengkhianat, ketika rakyat sedang berjuang dengan penyakit, dia lari utk kepentingan dirinya,” kata seorang pengguna Facebook, Azanan Ismail diruang komen berita peletakan jawatan Shamsul Anuar.

“Bekerja untuk parti, bukan untuk rakyat… Lepas ni desak Presiden UMNO supaya letak jawatan demi untuk nama baik parti dan masa depan parti,” kata Zahar Din kepada Shamsul Anuar.

“Ni DAP suka Melayu sama Melayu bergaduh, DAP dapat kuasa juga akhirnya,” kata Azwan Ain pula yang dipetik dalam ruang komen.

Shamsul Anuar menjadi menteri pertama meletak jawatan selepas keputusan Zahid dalam mesyuarat Majlis Tertinggi UMNO pada Selasa yang mengumumkan keputusan menarik sokongan terhadap kerajaan Perikatan Nasional (PN).

Untuk rekod, nama Shamsul Anuar antara yang disebut Zahid dalam klip audio tular bersama Anwar pada April lalu, keputusannya tersebut mengesahkan ketulenan pakatan sulit antara Presiden UMNO dan PKR tersebut.

Noraini menyusul beberapa hari kemudiaan mengumumkan peletakan jawatannya dan warganet turut membidas bekas Menteri Pengajian Tinggi tersebut yang sebelum ini mencetuskan kontroversi mengadakan program bersama pemimpin DAP di Bangi.

“Bagus lah letak jawatan demi Presiden UMNO yang banyak kes mahkamah,” kata Lissa Amy di ruang komen laporan berita peletakan jawatan Noraini.

“Elok laa tu… kurangkan beban kerajaan bayar gaji, kalau ado pun tak berfungsi… Baik bori kepada yang memerlukan pada musim-musim pandemik ini, lebih bermakno,” kata Edry Azman.

“Bagus sangat la tu… Nampak sangat pentingkan diri sendiri, kalau pentingkan rakyat mesti tak letak jawatan time kes Covid tengah mencanak naik ini,” kata Long Man.

Beratus-ratus komen pedas membanjiri ruang komen dalam platform Facebook yang mengkritik kedua-dua bekas menteri tersebut.

Majoritinya tidak berpuas hati kerana tindakan mereka berdua yang dianggap hanya mementingkan diri sendiri dan demi menyelamatkan Zahid yang sedang tersepit berdepan kes mahkamahnya.

Warganet juga menyifatkan langkah tersebut akan memastikan DAP kembali berkuasa dan akan mengangkat Anwar sebagai Perdana Menteri baharu, malah umum mengetahui pakatan sulit yang sedang dirancang Zahid demi cita-citanya untuk bersama Anwar.


Rauf antara ‘tiga singa atas gunung’ punca krisis pentadbiran Melaka

Ahli Dewan Undangan Negeri (ADUN) Pantai Kundor, Datuk Nor Azman Hassan memohon maaf kepada rakyat Melaka kerana menarik sokongan kepada kerajaan negeri pimpinan Datuk Seri Sulaiman Md Ali.

Sambil menyusun sepuluh jadi dan menitiskan air mata, beliau berkata tindakannya bersama tiga lagi ADUN di negeri itu dilakukan demi kepentingan rakyat Melaka.

“Saya mohon maaf kepada rakyat Melaka, saya ikhlas, bukan main-main kerana apa yang kami buat ini bukan kerana kepentingan kami.

“Jika (ADUN Sungai Udang) Idris (Datuk Seri Idris Haron) kata ada dua singa di atas gunung yang menguasai negeri Melaka, saya pula katakan sebenarnya ada tiga singa yang merosakkan negeri ini,” katanya pada sidang media hari ini.

Nor Azman mendakwa, Melaka bukan dikuasai ‘dua singa di atas gunung,’ sebaliknya dikongsi tiga singa hingga merosakkan negeri itu.

Ketika ditanya media siapakah yang dimaksudkan sebagai ‘singa ketiga’ itu, Nor Azman merujuknya kepada nama seorang pemimpin parti di peringkat bahagian di Melaka.

Terdahulu, Idris berkata, ada ‘dua singa di atas gunung’ yang menyebabkan pentadbiran kerajaan negeri di bawah kepemimpinan Sulaiman menjadi kelam-kabut.

Idris mendakwa, Sulaiman tidak mampu membuat keputusan mengenai perkara penting dalam pentadbiran kerana terpaksa tunduk kepada kata putus Speaker DUN yang juga Pengerusi Badan Perhubungan UMNO Negeri, Datuk Seri Ab Rauf Yusoh.

Mengulas lanjut, Nor Azman mendakwa, selama ini dalam UMNO Bahagian Tangga Batu, beliau dan Idris dinafikan kedudukan sebagai ADUN yang dipilih rakyat dan dipinggirkan daripada program parti itu seolah-olah mereka tidak wujud.

Beliau mendakwa, selain tidak dibenarkan mengadakan program membabitkan ahli UMNO bahagian, beliau dan Idris juga tidak pernah dijemput menghadiri program UMNO bahagian.

Sementara itu, Idris berkata beliau dan Nor Azman sudah 30 tahun bergiat dalam pelbagai aktiviti UMNO di Bahagian Tangga Batu, tetapi dipinggirkan oleh pihak tertentu dalam bahagian berkenaan.

“Kami sudah lama berjuang dalam UMNO, bukannya orang yang terbang dari Kuala Lumpur dengan habuan tertentu,” katanya.

Melepaskan rasa tidak puas harinya, Idris berkata tindakan Ab Rauf memegang jawatan Speaker DUN tidak sepatutnya berlaku kerana sesiapa yang mempunyai kepentingan politik tidak seharusnya mentadbir DUN.

Untuk rekod Ab Rauf adalah bekas Setiausaha Kerja UMNO Malaysia dan bukan wakil rakyat mewakili mana-mana kawasan Parlimen atau DUN di Melaka.

“Ini menyebabkan persidangan DUN Melaka tidak dapat dijalankan dengan baik kerana Speaker tidak dapat mentadbir dengan baik,” kata Idris lagi.


Marah saya pun tak apa lah, PM terbuka terima kritikan

Kritikan orang ramai yang tidak berpuas hati terhadap cara kerajaan Perikatan Nasional (PN) menguruskan pandemik diterima secara terbuka, malah Tan Sri Muhyiddin Yassin berlapang dada sedia menerima sebarang pandangan rakyat.

Namun, Perdana Menteri berkata kerajaan tetap akan berusaha keras memastikan setiap nyawa dan keselamatan rakyat terjaga ketika krisis pandemik sedang melanda negara ketika ini, bagaimanapun orang ramai juga memberi kerjasama untuk mematuhi Prosedur Operasi Standard (SOP) yang sudah ditetapkan.

“Tapi tambah berpuluh ribu katil pun tidak akan bermakna (jika rakyat tidak menjaga diri). Kalau naik kepada 20,000 (kes), setakat manalah kita mampu? Kita tak boleh buat begitu, negara maju pun tak terbuat macam itu.

“China terpaksa buat hospital dalam empat ke lima hari, tapi kita tak boleh buat (begitu). Jadi kita terpaksa minta tolong rakyat, bantu diri sendiri. Jagalah kita. Kita nak jaga diri kita supaya kita tak sakit, atau terkorban kerana kelekaan kita,” katanya dalam program bicara khas malam tadi.

Muhyiddin sedar dengan ketakpuashatian orang ramai ekoran kes jangkitan yang semakin tinggi setiap hari dan sekiranya orang marah terhadapnya sekali pun beliau sedia berlapang dada menerimanya sebagai seorang pemimpin nombor satu negara.

“Boleh lah nak salahkan kerajaan, marah perdana menteri pun tak apalah, saya terimalah. Rakyat kata: ‘Apa bodoh perdana menteri’, tak apa…,” katanya lagi.

Beliau juga menggesa supaya rakyat dapat berganding bahu menyokong usaha kerajaan ke arah melandaikan lengkuk jangkitan Covid-19 dan hanya dengan langkah itu sahaja kita dapat menurunkan kes jangkitan saban hari meningkat.

“Seluruh masyarakat mesti berganding bahu, barulah boleh kita landaikan lekuk jangkitan Covid-19,” katanya ujarnya lagi.

Dalam pada itu, Muhyiddin juga menegaskan sesiapa sahaja termasuk orang kenamaan seperti selebriti dan ahli politik yang didapati melanggar SOP Perintah Kawalan Pergerakan (PKP) tidak terkecuali daripada dikenakan hukuman selaras dengan peruntukan undang-undang.

“Dasar kerajaan tidak double standard, Perdana Menteri atau sesiapa yang langgar undang-undang mereka tidak akan terlepas kena hukuman itu,” katanya.


Pesakit Covid-19 di hospital 8,383 sehingga semalam, kes aktif 142,860

Jumlah pesakit Covid-19 yang dirawat di hospital seluruh negara sehingga semalam, Ahad 4 Oktober 2021 turun kepada 8,383 kes, berbanding 8,907 kes yang dicatat pada Ahad.

Daripada jumlah itu, seramai 1,197 pesakit aktif dirawat di hospital seluruh Selangor; Johor (1,167); Sarawak (1,001); Sabah (954); Kelantan (774); Perak (711); Pulau Pinang (490); Pahang (391); Kedah (390); Kuala Lumpur (311); Terengganu (294); Negeri Sembilan (249); Melaka (212); Perlis (176); Putrajaya (66); dan Labuan sifar.

Sementara itu daripada 867 pesakit yang dirawat di ICU pula, 147 direkodkan di Selangor; Sabah (126); Sarawak (105); Perak (89); Pulau Pinang (82); Kedah (69); Johor (66); Kelantan (63); Kuala Lumpur (35); Melaka (29); Terengganu (23); Pahang (18); Negeri Sembilan (lapan); Perlis (enam); Putrajaya (satu); dan Labuan (sifar).

Kes aktif pula terus turun kepada 142,860 semalam berbanding 150,317 kes yang dilaporkan pada Ahad dengan 116,748 pesakit menjalani kuarantin di rumah, dan 16,862 lagi dirawat di Pusat Kuarantin dan Rawatan Covid-19 (PKRC) di seluruh negara.

Kementerian Kesihatan (KKM) dalam statistik dikeluarkan dalam laman sesawangnya COVIDNOW juga melaporkan hanya dua pesakit meninggal dunia semalam, menjadikan keseluruhannya sejak wabak itu melanda negara tahun lalu kepada 26,759 kes.

Dua pesakit itu masing-masing meninggal di hospital di Perak dan Sabah.

Tidak ada pesakit yang meninggal dunia semalam yang dikategorikan sebagai kes ‘brought in death’ (BID) yang kini keseluruhannya berjumlah 5,382, kekal seperti kelmarin.

Bagaimanapun, statistik yang dikemask kini jam 1 pagi tadi menunjukkan 74 kematian lagi bukan pada Isnin tetapi dilaporkan semalam, termasuk 15 kematian dalam kategori BID.


Kes baharu Covid-19 sebanyak 1,922 dengan empat kematian

Kementerian Kesihatan (KKM) merekodkan sebanyak jangkitan 1,922 baru Covid-19 semalam, menjadikan jumlah keseluruhan sebanyak 4,530,312.

Daripada jumlah tersebut, ia menambah kepada kes kes aktif sebanyak 22,961, turun 0.3 peratus jika dibandingkan dengan 14 hari lalu.

Selain itu, KKM turut merekodkan empat kematian baharu dengan satu kes meninggal dunia di luar hospital (BID).

Untuk rekod, terdapat 129 laporan kematian bulan lepas manakala 564 kematian pada bulan April.

Sejak pandemik melanda pada Mac 2020, sebanyak 35,716 kematian akibat Covid-19 direkodkan.

Kes kematian semalam masing-masing dilaporkan di Johor, Melaka, Perlis dan Selangor.

Seramai 992 pesakit Covid-19 sedang menerima rawatan di hospital dengan 24 orang sedang mendapat rawatan rapi.

Negeri yang melaporkan kemasukan ke hospital tertinggi adalah Selangor (126), diusuli dengan Johor (86) dan Sabah (62).

Sejak minggu lepas, purata tiga orang dilaporkan meninggal dunia, sementara purata untuk 30 hari pula sebanyak 3.5, yang menunjukkan aliran menaik.


UMNO dan sindrom penafiannya, beri kelebihan pada PN : Tun Faisal

Datuk Tun Faisal Ismail Aziz menyifatkan sindrom penafian yang melanda kepimpinan UMNO kini berhubung penolakan akar umbi terhadap presidennya memberi kelebihan kepada Perikatan Nasional (PN).

Bekas Timbalan Ketua UMNO Putrajaya itu berkata sindrom itu jelas diterjemahkan dalam ceramah atau kenyataan dibuat termasuk oleh Pengarah Komunikasi UMNO, Datuk Lokman Noor Adam.

“Kalau kita lihat melalui ceramah atau kenyataan dikeluarkan orang seperti Lokman Adam misalnya, jelas menunjukkan UMNO berada dalam sindrom penafian daripada realiti sebenar.

“Keadaan ini tentunya akan memberi kelebihan kepada PN…Keyakinan yang diberikan oleh pimpinan UMNO sekarang hanyalah keyakinan palsu,” katanya, lapor Malaysiakini.

Beliau yang baru-baru ini diumumkan menyertai Bersatu selepas dipecat UMNO awal tahun lalu akui menerima respons yang baik atas keputusannya itu.

“Saya sendiri menerima respon baik daripada ahli akar umbi selepas pengumuman menyertai Bersatu.

“Sebahagian ahli mereka memang tak keluar parti tetapi sudah buat keputusan untuk tidak lagi mengundi Umno atau BN dalam pilihan raya negeri (PRN),” katanya.

Dakwanya, ada juga kumpulan yang menunggu masa sesuai untuk menurunkan Presiden UMNO, Datuk Seri Ahmad Zahid Hamidi.


Banjir Batu Pahat: Seramai 6,740 orang masih ditempatkan di PPS

Situasi banjir di Batu Pahat menunjukkan perkembangan positif dengan jumlah mangsa yang ditempatkan di pusat pemindahan sementara (PPS) terus menurun, setakat 8 pagi ini.

Jawatankuasa Pengurusan Bencana Negeri (JPBN) memaklumkan seramai 6,740 orang masih ditempatkan di 43 PPS, berbanding 7,972 orang di 44 PPS yang direkodkan pada 8 malam tadi, menurut laporan Bernama.

Menurut JPBN, tiga PPS yang menempatkan jumlah mangsa tertinggi ditempatkan di Sekolah Jenis Kebangsaan (Cina) (SJKC) Li Chun (522 orang), diikuti SJKC Chong Hwa Kangkar Senangar (402 orang) dan Sekolah Kebangsaan Seri Medan (399 orang).

Cuaca diramalkan cerah di kesemua 10 daerah pada pagi ini.

Sebanyak tiga sungai masih berada pada tahap amaran iaitu Empangan Bekok di Sungai Bekok (19.09 meter), Empangan Sembrong di Sungai Sembrong (11.07 meter) dan Sungai Senggarang di Senggarang (3.23 meter).

Menteri Besar Johor Datuk Onn Hafiz Ghazi yang meninjau operasi pengepaman air di daerah itu baru-baru ini dilaporkan sebagai berkata kerajaan negeri sedang menggiatkan usaha menangani “banjir termenung” dan berharap ia dapat diselesaikan, sebelum tibanya Ramadan.


Lembah Klang terus sumbang kes tertinggi hari ini

Jumlah jangkitan baharu Covid-19 dalam tempoh 24 jam sehingga 12 tengah hari tadi turun sedikit kepada 5,586 kes, berbanding 5,803 yang direkodkan semalam menjadikan kumulatif sebanyak 734,048 kes.

Ketua Pengarah Kesihatan Tan Sri Dr Noor Hisham Abdullah berkata dua negeri di Lembah Klang masih menyumbang kes tertinggi dengan Selangor mencatatkan 2,212 kes, manakala Wilayah Persekutuan Kuala Lumpur (628 kes).

Berdasarkan data yang dikeluarkan Kementerian Kesihatan Malaysia hari ini, 10 negeri menunjukkan penurunan, manakala kes di enam negeri lagi meningkat.

Semalam, tujuh negeri iaitu Selangor, Sarawak, Pulau Pinang, Wilayah Persekutuan Labuan, Kuala Lumpur dan Terengganu menunjukkan penurunan dalam kes baharu Covid-19.

Selangor kekal menjadi negeri yang melaporkan kes harian tertinggi melebihi paras 2,000 setelah kali akhir turun di bawah angka itu pada 22 Jun lalu iaitu 1,566 kes, manakala sehari sebelum itu merekodkan 1,346 kes.

Data 27 Jun 2021


Kebenaran rentas negeri beberapa minggu lagi, kata PM

Kebenaran rentas negeri kepada rakyat akan diumumkan dalam tempoh beberapa minggu lagi apabila sasaran vaksinasi dicapai dalam masa terdekat, kata Datuk Seri Ismail Sabri Yaakob.

Perdana Menteri berkata keputusan tersebut akan diputuskan susulan perkembangan kadar vaksinasi telah mencecah sebanyak 81 peratus populasi dewasa lengkap imunisasi melibatkan 18.9 juta individu pada Rabu lalu.

“Jumlah 81 peratus (vaksinasi) sudah dicapai pada Rabu lepas, dan saya sudah umumkan ini yang ditunggu-tunggu rentas negeri apabila mencapai 90 peratus penduduk yang divaksin.

“Kalau Rabu dan 81 peratus, maknanya dah tak lama dah tu nak rentas negeri. Jadi bolehlah balik kampung, jumpa ibu bapa, saya difahamkan sudah setahun tak berpeluang untuk jumpa ibu bapa,” katanya dalam majlis pelancaran Rumah Ikram Keluarga Malaysia hari ini.

Ismail Sabri berharap orang ramai dapat bersabar dan menunggu apabila kadar vaksinasi mencapai 90 peratus untuk membolehkan kelonggaran tersebut diumumkan.

“Insya-Allah sabar dulu beberapa minggu lagi saya percaya 90 peratus dapat dicapai dan kelonggaran diberi untuk rentas negeri,” katanya.

Untuk rekod, pada 22 September lalu, kerajaan mengumumkan pembukaan pusat-pusat pelancongan, pulau-pulau atau kawasan pelancongan berserta aktiviti rentas negeri dibenarkan dengan syarat mencapai 90 peratus kadar vaksinasi dewasa berdasarkan data dan analisis yang dibuat Kementerian Kesihatan.

Beliau berkata, perkara itu adalah ketetapan lain seperti diputuskan dalam Mesyuarat Jawatankuasa Khas Pengurusan Pandemik Covid-19.